Boasa ringkot mangadati ? | Raja Mandidang Sitorus\n« Tulang Rorobot, ise do nasida ?\nMANGAN INDAHAN NA SINAOR »\nBoasa ringkot mangadati ?\nNovember 15, 2016 by Sampe Sitorus,SE (A. Hitado Managam)\nMangadati ima manggarar adat na gok tu Hulahula laos manjalo adat nahombar tu pardongansaripeon.\nMolo marhasohotan ianakhon, sian dos ni roha ni Paranak dohot Parboru dung simpul pamasupasuon laos diuduti ma Ulaon Unjuk (Marunjuk/Pesta Unjuk). Dua ragam ni ulaon on digoari ma i: Ditaruhon Jual (Paranak Bolahan Amak), Dialap Jual (Parboru Bolahan Amak). Di Ulaon Unjuk (Pesta Unjuk) i ma Paranak pasahathon adat na gok tu Parboru, baliksa Parboru pe pasahathon adat nahombar tu Paranak dohot ripe naimbaru i. Digonghon do angka raja ni tutur laos digoari do Pesta Unjuk i Ulaon Mangajana, namarlapatan Pesta Las Ni Roha naniadopan ni angka Raja na sangap. (ingot hata ni ende: di mangajana on jangkon ma pasupasu ni natorop i..). Molo holan pamasumasuon, ndang laos diuduti Ulaon Unjuk digoari ma i Ndang Martinasak dope.\nMarragam do namanghorhon boasa masa ndang martinasak, alai pangarimpunina ima ndang dos dope roha ni Paranak dohot Parboru. Ala ndang dos roha ni Paranak dohot Parboru, masa ma mangalua (diluahon sidoli namarbaju nahinaholonganna i jala dos tahi nasida hot ripe) manang siala maiturun (dituntun si namarbaju i lomo ni rohana, didapothon si doli nahinaholonganna i jala dipangido asa dioli ibana, dos tahi nasida hot ripe).\nMolo masa hot ripe ndang martinasak, ingkon ulahonon ni Paranak ma ulaon parajahon siboru muli, dipaborhat Paranak ma haha/anggina pataruhon siboaboai tu huta ni Parboru paboahon naung dirajahon boru ni Parboru i. (Nuaeng on didok halak manaruhon ihurihur, risi di sipareon jala ndang raja hata i. Alani i molo tung masa pe sisongoni ta dok ma pataruhon siboaboai).\nNa so pasahathon adat ndang talup manjalo adat, na so manjalo adat ndang talup pasahathon adat. Ripe na so martinasak ndang talup nasida pasahathon dohot manjalo adat. Manang aha pe namasa di parsaripeon nasida, ndang talup nasida manjalo adat sian Hulahula na. Angka on deba ma isarana:\nManggora pamuro (denggan pamatang ni inanta i) ndang talup boru dohot hela i manjalo Ulos Mula Gabe, ndang tarulahon ni Parboru pasahat ulos mula gabe ai so di gabe i nasida dope parsaripeon ni boruna dohot hela i.\nMarhasohotan haha/anggi, manang marhamulian iboto ni hela i, ndang talup hasuhuton (Paranak/Parboru i) manggonghon Hulahula ni anak i, ai gari anakna i so mangadati dope.\nMarpesta Tugu ni ompung, ndang talup Hulahula ni pahompu i mangadopi ulaon i.\nPangolihon Anak/Pamuli Boru hela i, ndang talup Hulahulana (Parboru) mangadopi ulaon i ai gari hela dohot boruna so mangadati dope. Alani i ingkon parjolo nasida mangadati asa pe talup pangolihon anak/pamuli boru.\nUlaon Habot Ni Roha.\nMarujung ngolu Ompung ni Hela i, ndang talup Parboru songon Hulahula Parsiat (Hulahula ni pahompu) mangadopi ulaon i, molo tung ro pe nasida manungkir doshon panungkir natorop jala ndang adong jambar nasida.\nMarujung ngolu Natoras ni hela i (Paranak), ndang talup Parboru marhara songon Hulahula Anak Manjae. Ala so mangadati dope anakni namonding i tontu manghorhon do i tu goarni ulaon partuatni na monding i jala ingkon jolo adopan ni Paranak do Hulahula ni anakna. Tarlumobi molo panggoaran anak i tontu pahompu sian nasida ma panggoaran, ndang talup jouhonon goarni pahompu i panggoaran ni namonding molo so mangadati dope natoras ni pahompu i. Pasahathon ma Demban Tiar Parsantabian dohot hatahononhon ma di jolo ni Maujana na rade do Paranak patupahon Sulangsulang Pahompu tu ari namangihut. Maujana ima ulaon habot ni roha na niadopan ni angka Raja na sangap.\nMarujung ngolu Haha/Anggi ni Hela i, ndang talup Parboru (Hulahula ni hela i) mangadopi ulaon i songon Hulahula anak manjae, molo tung ro pe nasida manungkir doshon panungkir natorop jala ndang adong jambar nasida.\nMarujung ngolu Hela manang Boru i, Ala so mangadati dope Hela dohot Boru i ndang talup Parboru mangadopi parmonding ni Hela manang Boru i. Ala ni i ingkon jolo marsomba tu Hulahula marhite Pasahathon Demban Tiar Parsantabian. Unang ma nian masa sisongon on ai hahurangan ni natoras do molo pola masa pasahat napuran parsantabian, napuran somba mangelek Hulahula diparmonding ni sahalak ama manang ina.\nTung mansai borat do hape panghorhonna molo ndang martinasak dope sada ripe. Alani ni molo tung pe ndang tarpatupa dope, ba denggan ma diulahon ulaon manuruknuruk.\nDenggan ma ndung manang pigapiga bulan marhasohotan ripe na so martinasak i, dipaborhat Paranak ma Parboruonna (pamoruonna) laho mangadopi Parboru, mangelekelek asa boi nian Paranak ro manuruknuruk tu huta ni Parboru laos manangkasi angka sipasahaton hombar tu paradaton. Dung masipaolooloan, dibuhul nasida ma tingki sadihari ma rade Parboru manjalo haroro ni Paranak. .\nManuruk-nuruk lapatanna: ala naung marsala iba, tar biar do roha mandapothon inganan ni Parboru i, godang angka sihabiaran, dibahen i gabe songon namanuruk-nuruk ma iba laho pajumpang huhut dibagasan biar ni roha jala unang pinadirgak simanjujung songon napatuduhon gogo ingkon unduk do.\nDi ulaon manuruknuruk mamboan sipanganon dohot namargoarna do Paranak. Siadopan ni Paranak diharoro nasida di huta ni Parboru:\nSI UNGKAP BAHAL\nDung sahat uduran ni Paranak di harbangan (bahal) ni huta ni Parboru i, nunga jongjong disi manang piga halak sian Parboru. Lehonon ni Paranak ma jolo timbaho parisapan tu nasida, dung i didok ma hatana: Rajanami, huboto hami do naung sala hami pajolo holong papudi uhum, na ro do hami nuaeng marsomba tu Hulahulanami laho manopoti hasalaannami, asi ma roha ni Raja i, ungkap hamu ma bahal i asa bongot hami.\nSI UNGKAP BAHAL: songon i ma lelengna dohot lojanami mangaradoti bahal on, hape ro hamu mangido asa huungkap hami asa bongot hamu. Alai ala na naeng manopoti sala hamu las do rohanami disi, alani i jolo garari hamu ma jumolo Upa ungkap bahal.\nParanak : Mauliate ma di hamu Raja ni siradoti bahal on, di son otik-godang hupasahat hami ma sipalas rohamu. Dung diungkap bahal adapon ma muse Sordadu sitiop hujur goaran ma:\nSongon panghataion na mangadopi Ungkap Bahal i, tarsongoni ma panghataion dohot silehonon sipalas roha nasida, goaron ma i Upa Sangke Hujur.\nPANGIHUT IHUT :\nMata-mata na paihut ihut, jala sipasahat barita tu Parboru, manang na songon dia boru ni Parboru i dihuta ni Paranak. Adopan muse on huhut gararon upana digoari ma i Upa ni Pangihut-ihut.\nIngkon denggan ma hata elek-elek tu Raja ni Huta ai laos nasida na boi dohonon gabe dongan laho mangadopi Parboru, dipasahat ma Upa ni Raja Huta.\nNuaeng on diangka nadeba: Dung sidung marsipanganon, jala di nalaho mamungka manghatai Paranak dohot Parboru di si ma dipangido Parboru asa dipasahat: 1.Upa ni si ungkap Bahal – 2. Upa ni Sangke Hujur – 3. Upa ni Pangihut-ihut – jala parpudi asa sahat iba namanungkun utang gararon ma -4. Upa ni Raja ni Huta.\nBongot Paranak tu bagas ni Parboru.\nDung bongot Paranak na ni joloan ni Boru na mamboan Ampang marisi Sipanganon Namarsaudara (Namargoar), dipeakhon ma jolo ditongatonga ni inganan parpunguan I paima disigati Parboru (tar dos ditingki Ulaon Patua Hata/Marhusip Nagogo).\nNdung disigati Parboru, dipauli boru ni Paranak ma sipanganoni tu inganan pangaradean paima dipungka ulaon. Dung singhop dipature partording ni tudutudu ni sipanganon i, diuduti ma :.\nParanak Pasahat Tudu tudu ni Sipanganon Paranak tu Parboru.\nParboru Pasahat Dengke tu Paranak.\nTangiang Marsipanganon sian Paranak, laos diuduti mandok dai sira ni sipanganon.\nDung simpul marsipanganon:\nDoshon tingki na Patua Hata (Marhusip) dituturi Parboru ma boruna taringot tu parjambaron laos di pasoding boru i ma tudu-tudu ni sipanganon i, dipungka panghataion.\nPanise sian Parboru tu suhut Parboru: (namardongan tubu marsisisean)\nHata ni Haha/Anggi ni Parboru:\nManghatai ma hita hahadoli/anggidoli, Gonghon sipaimaon jou-jou sialusan. Ia nunga ro hami tu bagasta na marampang na marjual on; hundul di amak tiar, sai tiar ma parnidaanta tu joloan on. Nunga huhut bosur hami mangan indahan na las jala sagat marlompan na tabo, alani i hata ni sipanganon i denggan dipaboa hahadoli/anggidoliniba ma. Botima.\nGabe ma jala horas, hahadoli/anggidoli, mauliate do dohonon nami di haroro muna tu bagasta on, ai pintor di oloi hamu do joujou nami. Sian i tarido do na sapangkilalaan hita di ganup na masa di hita. Taringot di hata ni sipanganon, panggabean parhorasan do hahadoli/anggidoli. Boti ma.\nBa..molo i do hape nauli ma i. Alai songon ni dok ni ompunta si jolojolo tubu: Sai marangkup do na uli mardongan do na denggan. On pe tangkas ma di paboa hahadoli/anggidoliniba siangkupna songon na hundul, sidonganna songon na mardalan. Botima\nTutu do i hahadoli/anggidoli na ni dok muna i sai marangkup do na uli mardongan do na denggan. Asa tung tangkas botoon ni hamu sude na hupio hami taringot tu lapatanni punguanta sadarion, songon na niidamuna hahadoli/anggidoli, na ro do nuaeng tu jabunta on Parboruonta marga………………\nManaruhon sipanganon na marsaudara tu hita. Jadi rap ma hita manungkun tu nasida manang aha do hinarohon nasida tu bagasta on. Tu sude na hupio hami do hata nami on. Botima.\nMauliate ma hahadoli/anggidoli nunga di paboa hamu pangalaho ni parpunguanta on, jala di pangido hamu asa rap manungkun hita tu Parboruonta taringot hinarohon nasida apala di ombas on. Na denggan ma i tutu, laos husungkun ma tu hita saluhutna: ise ma sian hita namanungkun nasida? (Somalna dialusi na torop: “ Ba laos hamu ma “) dung i diuduti :\nHamu Parboruon nami marga …….., andorang so tauduti panghataion, jolo lehonon nami do tingki tu dongan sahuta nami papuas roha na tu hamu. Dihamu dongan sahuta nami pinasahat ma partingkian tu hamu.\nMolo nunga diadopi nangkin andorang so bongot dope Paranak tu bagas ni Parboru, denggan ma dialusi Dongan Sahuta :\nMauliate ma dihamu dongan sahutanami, nunga tangkas diadopi nasida hami nangkin andorang so bongot dope nasida. Alani i uduti hamu ma panghataion, botima.\nMolo ndang diadopi dope nangkin andorang so bongot tu bagas ni Parboru, denggan ma dialusi Paranak:\nDia ma nasida Raja i si ungkap bahal asa husomba hami (dipasahat ma Upa ungkap bahal), dia ma Raja i sitiop hujur asa husomba hami asa disanghe hujur nasida (dipasahat ma Upa Sangke Hujur), dia ma nasida Raja i pangihut-ihut asa husomba hami paulak loja nasida (dipasahat Upa ni Pangihut-ihut ), dia ma Raja i Raja ni Huta asa husomba hami asa di ondingi jala didongani hami laho mangadopi hamu Raja ni Hulahulanami (dipasahat ma Upa ni Raja Huta ). Sipata adong do na parpudi pasahat Upa ni Raja Huta, dung simpul sude panghataion.\nSai jolo ni nangnang do asa ninungnung\nBa nunga bosur hami mangan indahan na las, sagat marlompan na tabo nabinoanmuna i. Nuaeng pe ba paboa hamu ma tu hami dia do hinarohon muna dohot lapatan ni sipanganon na binoan muna i. Tangkas ma hatahon hamu Dia nangkatna, dia ultopna, Dia ma hatana, dia nanidokna. Sibegeon ni sipareon, sipeopon ni roha. Boti ma da Raja ni boru.\nMauliate ma di Tuhanta Pardenggan Basa i, Mauliate ma dohonon nami nang tu hamu saluhutna Hulahulanami, Paribannami, Raja ni Dongan Sahuta na huadopi hami nuaeng dison, diharadeon ni rohamu manjalo hami na ro tu bagas namarampang namarjual, namarsangap namartua sigonggom pangisina. Rajanami! Nunga tardege balintang hami tarsuruk tohang ni jabu ni Raja i, patuduhon topot topotnami. Di ari na salpu martonga ni jabu martonga ni asean anaknami dohot boru ni Raja i ndang tarpatupa hami dope somba ni adat somba ni uhumnami tu Raja i, ala ni pogos do Rajanami.\nRajanami…Ia haroro nami mamboan anak dohot parumaen nami, Borumu laho manopoti hasalaan nami, di angka pangalaho ni anaknami napajolo holong papudi uhum ima naparajahon Borumu. Nunga sala hami disi, ai molo hasalaan ni anakniba, hasalaan ni natorasna do i, laos dison do hahadolinami dohot angkangborunami pangintubu di anaknami on, asa rap ma hami marsomba tu hamu Rajanami, asa salpuhon hamu ma hasalaan nami i huhut jalo hamu ma anaknami on gabe anakhonmu nang pe naung sala ibana maradophon hamu ditingki nasalpu i.\nMauliate ma di hamu Amangboru, sintong do nidokmunai nunga pajolo gogo hamu papudi uhum, nuaeng ro hamu manopoti salamu, tarjalo hami do i ai songoni pe pambahenmu tu hami, marsak hami saluhut, alai tutu dame na sian Tuhanta do na mian di hita, nunga mombun rohanami dung huida hami bohi ni Borunami, hipas do ibana huida hami. Taringot tu pangidoan muna i na boi ma oloan nami alai jolo tangkasan nami do hamu, boha nunga tangkas dipasahat hamu somba-sombamu tu si ungkap bahal, sanghe hujur, pangihut-ihut dohot Raja ni huta asa dung sidung denggan di adopi hamu nasida asa hulehon hami angka alusnami tu hamu.\n– Aluasna (molo nunga di adopi nangkin andorang so bongot tu bagas ni hula- hula): nunga husomba hami nasida nangkining Rajanami, ai anggo so i beha ma parbongot nami laho mangadopi Raja i).\nMolo dung sidung sudena i di garar Paranak, didok Pande Hata ni PARANAK ma na mangido panuturion nasida sian Parboru dohot angka pasu-pasu.\nDialusi Parboru dohot angka Boruna ma songon on:\nJolo pasahat hamu ma pasituak natonggi tu sude hami na pungu on asa hupasahat hami hata nauli hata pasupasu tu hamu.\nParanak manuru Anakna dohot Parumaenna pasahat Pasituak Natonggi tu sude Hulahula napungu di bagas i.\nRajanami, ia nunga husomba hami hamu sude, nunga hupasahat hami pasituak natonggi tu hamu asa olo ma hamu Rajanami mansalpuhon sude hasalaan nami i jala pangidoan nami laos pasupasu hamu ma hami Rajanami asa tiurtiur angka sidalanan tujoloan on. Alai tahe asa tung sude mardamedame parjolo ma jolo dohononanmi asa manopoti hasalaanna Anak dohot Parumaen nami tu hamu Hulahula nami tarlobi ma tu Tunggane dohot Inangbao nami di bagas on. Laos di suru ma jongjong anak dohot parumaen i marsomba tu adopan ni Simatuana laho mangokuhon hasalaanna, didok ma hatana :\nParjolo ma hami mandok mauliate tu Amanta Debata Pardenggan Basa i. Di hamu Amang dohot di hamu Inang, songon i nang di sude hamu nahuparsangapi hami, marsomba ahu sampulu jarijari pasampulusada simanjujung manopoti hasalaanhu maradophon hamu di angka ari nasalpu i di nahuparaja Borumu so dohot parbinotoanmu, huluahon ibana sian jolo mu, huarsahi hamu holan ala ni natarboan rohanghu ahu namanghaholongi borumuna on. Huhilala do songon dia muruk dohot hansit ni rohamu hubahen, alai namarsomba ma ahu nuaeng mangido lambas ni rohamu asa marpamuati ma rohamu di sude hasalaanhi maradophon hamu, jala marsomba ahu mangido haradeon ni rohamu asa jalo hamu ma ahu gabe anakhonmu. Pos ma rohamu Amang, Inang sai na haholonganhu do Borumu na i sian sude roha dohot pangalahonhu, sai boan hamu ma hami di tangiangmu asa didongani Tuhanta hami di na mandalani ngolu parsaripeon nami on.\nIma tutu Amang Hela nang di Borunami, nunga ditanda hamu salamu jala nunga las rohanami di na ditopoti hamu hasalaanmuna i tu hami tarlobi tu simatuamu, sai sahat ma angka nauli sahat ma nadenggan i tu hamu tujoloan on pasupasuon ni Tuhanta.\nI pe Hahdoli, nang di Angkang Boru nunga dibege hamu panopotion ni hasalaan ni Helanta dohot Borunta ba nuaeng hupasahat ma tu hamu.\nDi hamu amang Hela nang di ho Boru hasian, songoni ma balga ni arsak ni rohanami dibahen hamu, tarlobi pangalaho ni Borunghon, tung mansai hansit rohanami, so na hu orai hami hamu mardongan alai songoni ma pambahenmu tu hami, hansit situtu rohanami haru so tarbereng hami angka tondong, hira hami na sai mangambati pardonganonmu, so binoto alana gabe songoni pambahenmu tu hami. Alai tutu, nunga ro hamu manopoti hasalaan muna i tu hami, nunga mombun rimas nami, husalpuhon hami ma i sian rohanami jala dohonon ma:\nSai dipasu-pasu Tuhanta ma parsaripeonmuna on, didongani hamu tongtong mandalani ngolumuna, sai tubuan laklak ma hamu tubuan singkoru, tubu sanggar di parsopoan, sai tubuan anak ma hamu tubuan boru asa jengkar-jengkar dihangoluan. Songoni ma jolo hatanami tu hamu, horas ma hamu horas nang hami angka natuatuamu.\nDihamu Lae nang dihamu Ito, diharoromuna on mandapothon hami mamboan Anakmu, Helanami, dohot parumaenmu, Borunami, manopoti sala hamu tu hami ala ni pangalaho ni anakhonta, dohonon nami ma Lae, Ito: Pat ni Gaja tu Pat ni Hora, Anak dohot Boru ni Raja do hamu natoruk jala burju marroha. Sai dipasupasu Tuhanta ma hamu, patureture parsaripeon ni anak dohot parumaen muna on, ditambai dihamu angka si las niroha tu joloan on, ba nunga dipature hamu angka roha ni naloja salelengon, namarsak, namuruk, sude mai, nunga lambas dalan i dibahen hamu, nunga ungkap be harbangan nami manjalo hamu manang andigan pe ro hamu.\nDung i diuduti ma:\nRUMANG PARJOLO (OPSI I)\nMolo ndang disanghapi dope laho mangadati.\nIma tutu Rajanami sai sinur ma pinahan gabe ma na niula, puhutpuhutan ni anaknami dohot borumuna asa boi binuhul arina laho pasahathon adat na gok, ianggo ditingki on Rajanami tung na manuruknuruk tohang ni jabu ni Raja i do hami dalan mangelek tu Raja i.\nGabe ma jala horas, amangboru … molo boti dipartingkian on pasahathon nami ma ulos holong tu hela dohot borunami, asa mangarade ma nasida.\nDipasahat Parboru ma ulos holong dohot hata pasu gabe tu hela na.\nAdong dua pandapot taringot tu Parboru pasahat ulos:\nNdang holan Ulos Holong tu boru dohot hela pasahathon ni Parboru, dohot do Ulos Pansamot tu natoras ni Hela i. Ninna hombar tu tangiang dohot pangidoan ni Parboru i (tajaha hata na diginjang i, hu enet di son): Sai dipasupasu Tuhanta ma hamu, patureture parsaripeon ni anak dohot parumaen muna on, ditambai dihamu angka si las niroha tu joloan on, ba nunga dipature hamu angka roha ni naloja salelengon, namarsak, namuruk, sude ma i.\nMarlapatan do hata i gomos dipangidohon asa Pansamot natoras ni hela i, ala ni i dipasahat Parboru ma Ulos Pansamot asa margogo nasida.\nHaduan molo mangadati hela dohot boru i ndang pola be pasahathon Ulos Pansamot.\nHolan Ulos Holong dope na talup pasahathon tu boru dohot hela, tu natoras ni hela ndang pasahathon dope ulos.\nMolo pandapothu (St. Sampe Sitorus/br Sitanggang, A.Hitado Managam), dumenggan ma pandapot na parjolo.\nNdung simpul i dipaampuhon ma tu Paranak.\nDipaujung ma Ulaon marhite tangiang sian Hulahula.\nDipaborhat Parboru ma Paranak mulak marhite parbue gabe di ampang inganan ni sipanganon nabinoan ni Paranak nasogot.\nNdung diulahon manuruknuruk nunga boi ganup tingki ro hela dohot boru i tu huta ni Hulahulana, jala molo adong namasa ulaon las ni roha nang ulaon habot ni roha nunga boi adopan ni Parboru, jala talup Parboru martogi (marhara uduran) natape holan nasida na sapanganan.\nRUMANG PADUAHON (OPSI II)\nMolo nunga disanghapi laho mangadati (pasahat batu ni sulang molo ndang dope tubu/sorang pahompu, pasahat sulang-sulang pahompu molo nunga tubu/sorang pahompu).\nPangidoan nami Rajanami, alai unang dok hamu siat tangan siat botohon, marpangidoan hami tu Rajai molo tung dos tahinta sada nidanggur dua nahona; diharoronami on Rajanami boha molo laos tauduti ma namarhata sinamot, manungkun somba ni uhum, somba ni adat sipasahatonnami tu hamu, Otik godang siampehonon mu somba ni uhum somba ni adat, olat ni na tarbahen hami oloan nami do hamu, alai ingot hamu Rajanami dihata ni umpama i namandok:\nIdo hape haroro ni pamoruan di ari na uli di bulan na denggan on di bulan parheheon on, sai hehe ma di hamuna panggabean hehe parhorasan, hehe nang dabudabu sai siripe gabe borunami dohot helanami. Andigan ma pasahatonmuna somba ni adat dohot somba ni uhummuna?\nMauliate ma Rajanami dioloi hamu pangidoannami. Raja nami laos ditingkion ma hutariashon hami sanghap nami.\nLaos ditingki i ma dihatai (digollit) angka sipasahaton nasida dohot namarpardomuan tusi, angka on ma:\n– Sombasomba ni uhum (batu ni sulangsulang, alai molo dung adong ianakhon ni namangadati i didok ma goarna: Sulangsulang sian pahompu”\n– Bolak ni amak pinarade ni Paranak (torop ni uduran ni Parboru dohot horong ni Hulahula dohot Tulang namangihut tu Parboru). Ulaon sisongon on di alaman ni Paranak do, ai molo rade hian do Parboru nasida bolahan amak tontu ndang mangalua Hela dohot Boruna).\nAngka panghataion namangihut hira doshon tu ulaon Marhusip manang Pudun Saut didok di piga luat. Dung sidung sude dirangrangi/dihata i, Parboru pasahat hata pasu gabe tu Paranak.\n(Pasahat Batu Ni Sulang manang Pasahat Sulang Sulang ni Pahompu)\nDos do partording ni ulaon on dohot ulaon Ditaruhon Jual. Alai ndang masa be ulaon sadari (Tingkir Tangga dohot Paulak Une).\nADAT DO NA METMET, ADAT DO NA BALGA.\nNdung pinaardar naginurathon on, lam dasip ma pangantusionta asa molo marhasohotan ianakhon dumenggan ma diulahon Adat Na Gok.\nPangantusion taringot tu pandohan Adat do na metmet adat do na balga boi ma ta jaha di:\nDP Hutagalung (Op ni Salomo) http://purbatondangmargana.blogspot.com\nRIM NI TAHI Pasaribu Parlintong, http://ultopultop.wordpress.com/


BALLADA CAP BULAN DI SABULAN – TanoBatak\nLongang do angka na di huta marnida godang ni anggur cap bulan i, ai ise anon manginum on nasai godang, ninna be. Adong muse na mandok molo diinum Anggur Cap Bulan olo do paro begu. “Bah … begu aha ….”, ninna roha ni si Paltibonar. Dipatangkas sahalak natuatua, molo magodanghu diinum cap bulan olo do mordong ujungna sorop begu tu dirina. Alai hurang porsea do si Suhunan dohot si Paltibunar di hata i.\nSomalna tar di paandung angka ina natuatua do molo adong marujung donganna natuatua, alai mangihuthon perbinegean ni si Paltibinar nunga hurang hinauli ni andung i nuaeng. Dang piga be hape namalo mangandung, ninna rohana huhut didorguk sabongkor anggur cap bulan i. Bah, ai tonggi do hape anggur cap bulan on, ninna rohana, marningot angka hasomalanna manginum sipalas daging na sian Eropa.\nDung masuk sabongkor anggur i, songon na neang jala las ma pangkilalaanna alai saotik mordong. Ala songon na dauk parmasukna ditambai ma muse sabongkornai. Sian na so pamotoan ni si Suhunan, nunga tunggaling dua botol dibahen si Paltibonar. Marrara ma antong simalolongna, mambal pardalanna, sipata mengkel, sipata songon na mangandung-andung. Ah, Nunga hona be ibana, ninna roha ni si Suhunan marnida sian pangalaho ni si Paltibonar i.\n“Ba ua tung andung hamu jolo natuatuai”, ninna si Paltibonar sian laba-laba pudi tu angka natorop i. Sude ma mamereng tu ibana jala sude marhatutuhon dang songon na somal be si Paltibonar. Dilangkahon ma tu tonga ni lobuan paningkir i. huhut songon na dipaandung, alai dang toho songon andung, alang songon ende namasa nuaeng. Sipata marhata-hata, mardongan hata sileban. Ah nunga toho sorop begu tu ibana, ninna roha ni natuatua napaingothon nasida nangkin. Nadeba mandok, natarboan arsakna do huroha ibana dung ditinggalhon si Mary boru sileban i rap dohot anakna nametmet i. Adong muse mandok sahala ni ompunta do huroha naro, tangkasi hita asa denggan marboa-boa. Sada sian ina na disi mandok, na songgop do tondi porbadia tu ibana, partandana ala marhata sileban.\nMarhatohoan nunga adong tolu begu marnida pangalaho ni si Paltibonar i, ima si Nurnur, si Ganjang dohot si Antuk. “Dang pola loja be hita mangela ibana, nunga hona sandiri”, ninna si Nurnur tu donganna begu nadua i si Ganjang dohot si Antuk.\nNunga lam rarat hata-hata ni si Paltibonar. Godang na so diantusi angka natorop i ala godangan hata sileban. Hehe ma si Suhunan, tahina lao paingothon asa dipasohot pangalahona i unang lam murak. Dipajonok ma tu si Paltibonar laos dihusiphon : “Palti, nunga ro begu maniliknilik, sotung sorop anon tu ho, jadi pahundul ma jolo sangombas, ulahi pe anon”, ninna.\nAlai dang mansohot si Paltibonar ala ni pambibiarion ni si Suhunan i, baliksa lam manggasa do. Dianjak ma tu ingana ni natuatua i, dipaherbang tanganna tusiamun dohot tu hambirang, dipatoltol jarina. “Isse…., isseeee”, ninna dipagogo soarana. Uju martomu simalolongna dohot si Suhunan dibahen si Suhunan ma songon partanda na ro begu. Lam gasaon ma si Paltibonar dipangiar soarana; “Mannna beguuuu…. dia begu i…., Ro ma tusoooooooooon”.\nMarangkatjial ma begu natolu i ala ni biarna marnida si Paltibonar, dang diboto be angka aha nasamban, ujungna tarronggang jala tarrobung. Dang na ngernger biar ni begu natolu i dung dibereng gasa ni si Paltibonar. “Ah nungga umbeguan ibana sian hita”, ninna si Nurnur tu donganna nadua nari naung galpang ala ni biar dohot lojana na marlojong i.\n(ide cerita: sian partungkoan halak batak di hotel Golden Boutique Jakarta 14 September 2007)\nOktober 14, 2007 tanobatak\n13 respons untuk ‘BALLADA CAP BULAN DI SABULAN’\nOk… kita tunggu cerita yang lebih mantaaap lagi.\nDirimpu dongan au nasoropan manang na rintik ala tompu mengkel sahalak au jala tar gogo ekkelhu manjaha cerita ni lae soal begu na tolu i (ima;begu attuk ,begu ganjang dohot begu nurnur)\nHoras !!! JBU\n*** Sotung taringot hamu lae uju di pesta gabe mengkel … 😀\nOktober 14, 2007 at 7:13 am\nHoras ma di sude dongan panjaha blog Partungkoan on. Anggo au lam jot-jot nama dibahen laekku si Naipospos on gabe bahan saritona. Nanaeng pamauponmu nama au lae? He-he-he…Ai namartaringot do hami di sada tikki–topet sabbil manginum anggur Eropa hami di Jkt, alai dang dohot lae on minum, jus boras ni hau do diinum ibana–parange najorbut ni akka halak namabuk, na pailahon. Jai hupaboa ma daba pangalamanhu, na hea au pailahon di parmondingni damang parsinuan uju i, mabuk anggur cap bulan, alan dipabiar-biar sada inangudakku na tading di huta (Sabulan). Hira-hira pkl 1 manogot, dung sidung tortor dht assara “hiburan” tu parhuta, marmodoman ma sude. Nungnga mansai loja hami manontor jala puas mambege ende ni dahahang si Bunthora dht donganna akka parende sian Medan. Holan au dht inangudakku (br Tamba) nama na so modom, hape hami dijonok ni bakke ni natua-tuai huddul. Talak do sude pittu dht jandela ni jabu. Didok inangudakkon ma asa unang modom hami, alana tokka do inna molo adong namatean, sude halak modom. Ikkon adong do nadungo, inna. “Ai boha huroha inanguda?” nikku attong manukkun. Ro inangudakkon mandok, marsitutu bohina: “Olo annon ro akka naso ni ida i.” Bah gabe mabiar ma au attong, muse apala di lambungku do bakke ni natua-tuai. Ala mansai huta-huta hian jala golap do Sabulan molo borngin, jala marauangi muse akka biang, bohama bahenonku asa unang mabiar, inna rohakku. Molo masuk ra saotik anggur gabe barani do, inna rohakku. Hudungoi ma sada lae (Tobing), manukkun didia disippan anggur na diboan hami sian Pangururan. Dilehon ma, hudorguk ma satonga galas, tamba sagalas, gabe dua galas, bah lam tabo inna rohakku. Mardomu muse apala ngali hian do tikki i alogo, ai pas di topi tao do jabu parsattian ni natua-tuai. Hutabbai ma attong anggur i, lam tabo, lam godang, lam mangido, lam tamba, lam habong pangkilalan…Pola do dua satonga botol anggur i hupaittop, holan au mandorguhi! Hape dang hea huinum anggur cap bulan on. Dungi, dang huingot be aha namasa. Naparpudi huingot, nikku ma tu inanguda: “Jai inanguda, jou pe taho akka begu i, ai dang mabiar be au…Nungnga rata be hubereng. Tung begu aha pe taho i marrrrobean ma tuson! Gue enggak takut!” Satorusna, pasti nungnga boi ra dibayanghon hamu: gaorrrr….ma sahat manogot! Mardungoan ma sude natorop, hinsat ma sahuta dht akka tondong naro sian luat nadao. “Ai aha namasa?” inna nasada. “Mabuk Aman Jogi” (panggoaranhu), “Alani aha? Ai namarbada do nangkin? Ise alona?” Bah, apala najorbutna dope, hatani akka lae, ito, haha, nang tondong botarinai (ala tarpodom do au sadari), sai hudungo-dungoi ma inna natua-tua i, huhata-hatai, jala molo adong manolai pintor mangarutta do inna au. Inna halahi hudok ma songon on: “Ai boasa digugai hamu au manghata-hatai dohot amongku? Aha hak muna? Sotung huribakhon hamu sude da! Ise pe dang huhabiari, salakkon akka begu nungnga marlarian hubahen!” Tung mansai gok ma tahe akka hata nang parange napailahon…, pola do pardijabu (br Nainggolan) sai sip piga-piga ari ala maila ibana. (Dung sidung ualon adat/penguburan, pintor dht ibana mangihuthon simatua i mulak tu Sibolga, ditinggalhon au di Sabulan, jumpang di Medan ma hami muse, alai tong dope sai dipasip au, ha-ha-ha). Marsak hian do inna siakkangan nami tikki i (biasama tantara, ikkon hohom jala disiplin nian) songoni nang pardijabu. Sahat tu saonari, ganup ro au mandulo huta Sabulan on, pittor sarita namabuk anggur on do ditaringoti akka tondong dht parhuta, jala sai dipaddok ma akka hata-hata gaor nahupandok tikki i. Lakso lupa dope halahi, hape Okt’2002 do namasai. Maila do au, alai boha ma bahenon. Indahan nungnga malala…Toho do bah, pailahon do hape namabuk anggur/tuak. Unang ditiru hamu ateh akka dongan. Sotung olo hamu dipabiar-biar. He-he-he…\nOktober 14, 2007 at 12:34 pm\nBoi do on gabe sada carita pinatupa ni Tulang Naipospos. Mengkel ahu manjaha sa.\nGabe umbiaran Begu i tu si Paltibonar.\nJala kisah nyata don, molo sibonttar mata mandok:\n“True Story”. Pintor ro do muse si Paltibonar i patangkas hon …\nMolo minum hita di Lapo Lae, cukkup ma dua galas ate?\nUnang gabe tabba annon angka sarita, unang ta dok muse: “Nga godang ahu Mullak … Ise pataru ahu Minnum …\nHe… he …\nOktober 14, 2007 at 4:50 pm\nNung diinum ibana anggur botol patoluhon, marnipi / mangigau ma imana danga adong be nahurang jala dang ditanda be simatuana.\nOktober 15, 2007 at 8:41 am\nMolo tung adong goar na sarupa tu namanjaha dang adong partalianna tu goar na di turiturian on alana viksi do asa mengkel hita 😉\nMolo sarito ni lae Suhunan i lae ma martanggungjawab 😀\nAi dang boi lupa sian rohangku cerita i. Asal hundul au marangan-angan manigor taringot, mengkel do sahalak au gabe dietong halak naung repot. Asa adong donganhu mengkel sandiri gabe husurathon ma di blog on. Ternyata Amang Sidabutar dohot Sianipar nungga korban 😀\nJadi nunga adong be donganhu mengkel sandiri. 😀\nOktober 16, 2007 at 4:12 pm\nAm. Ivan Sipahutar (SHAH UTAR) berkata:\nhahahahaha sai adong do cerita ni lae naipospos on, gabe hansit hian butuha ku manjaha , ai holan na mengkel nama ahu , disambung muse tu komentar ni amang suhunan , bah tambah ma engkel hu, sampe manurat komentar on holan na mengkel suping ahu molo huingot sarito on, horas ma di hita\nOktober 17, 2007 at 3:45 am\nHehehehehe…amang tahe laeku Suhunan, Hahahahaha..dang tarhatahon be! 😀\nRinto Exandi Sinaga berkata:\nParjolo sahali dope au mambukka situs on, alai tung menarik do angka turi-turian on nalao sijahaon. Alai bahasa batak nai ma nian, tingkat “Advance” molo pandokkon ni sibottar mata.. Gabe taringot au tu oppungku nahinan molo marturi-turian tu ahu..pake bahasa batak tingkat tinggi hehehhe….\nOktober 19, 2007 at 2:04 pm\nGodang dope cerita ni lae Paltibonar na mambahen mengkel hita. Asal ma unang muruk Sutradarana ima lae Suhunan 😉\n@ Sahat M.N\nParrohahon hamu laemuna i sotung ditinggalhon ibotomuna i muse. Ai dang binoto atik tung adong muse manawarhon cap bulan gabe mangulahi songon najolo i 😀\nDang apala na Advance dope parhataan i. Adong dope natumimbo sian i, jala molo dung lam malo hita mangantusi hata batak sisongon on, lam patuduon do i muse.\nOktober 22, 2007 at 4:27 am\nDavid simatupang berkata:\nSantabi tu sude angka dongan..\nSalah kamar Bahh^_^\nAle jalang2 parhorasan ma di hita sude,..\nMei 19, 2008 at 7:33 pm\nLERIN SITOHANG berkata:\ngoarhu lerin sitohang jala ahu tubu di huta sabulan\nsian SD 173733 SABULAN\nSMP N 2 PALIPI\nSMA BINTANG TIMUR BALIGE beta tu huta nami…\nMei 23, 2008 at 2:12 am\n@ Lerin Sitohang\nHoras ma diho namboruhu/ itohu. On dope huida ho ro tu partukkoan namion.\nDisabulan dobe natua-tuanta? Didia maho nuaeng. Kirim ma jo alamat emailmu tu sitohangpm@yahoo.com\nUnangpola pabagas hu diparrohahon ho ceritani lae Naipospos on. Pos rohangku dang songoni par Sabulan molo adong na masa na marujung ngolu.\nAlai adong do tohona saotik, molo pagodanghu cap bulani masuk memang olo do gabe dang nihabiaran agen aja. Jangankan begu natolui simatuaniabe olo do gabe dang tinanda…\nMei 24, 2008 at 1:46 am\nDINAWARNI NAPITUPULU berkata:\nbah ai songoni do ceritana\nhoras ma ba goarhu dinawarni n70\nmolo au sasikkola do dht si lerin na sian huta sabulan nauli…………..\nuli situtu do inna huta sabulan………….\n*** Fiksi do cerita i\nJuni 13, 2008 at 2:09 am


Daompung Parpoda Na Tur " Haserepon " Pelita Batak Online\nOmpu Batara Sonang Samosir\nDi musim mudik nantoari sada, husiluhon do mandapothon sada tokoh. Natua-tua, naung marumur 84 taon. Belakangan on dung dijalo nasida ulos matua nunga bakkol be laho tu Jakarta/ Bandung mandapothon akka pinopparna. Simatua ni Simatuanami do nasida. Ala tubu ni boru Purba do Oppung on, ba sai Tulang do di dok molo jinou nasida Oppung. Tar songon biur ni eme, rundutna do gabena tutu.\nNaung tardok do nasida.. Buruk-buruk ni jarango, tasik-tasik ni bosi marihur.. Na maduma, paradongan jala sangap mulai sian Ompu sahat tu Sundut ianakkonna.\nLegenda lintas jaman do Oppung on. Pelopor. Nasida do parjolo mambuka trayek bis Sanggul Mas tu panombangan Negeri Lama, Ledong sahat tu Rantau Parapat. Laos ihut ma antong akka panombangi mambuka huria Batak di si. Ido sebagian torsa parrarat ni Barita na uli i tu luat Sumatera Timur. Laos songon i do tong nang haminjon. Termasuk do nasida generasi pelopor memasarkan haminjon/ kemenyaan langsung tu Jawa, Purwokerto sahat tu Jawa Timur. Gabe tamba ma antong nilai ekonomisna di tingkat petani.\nSongon natua tua na takkas di undang undangan jala tang di paradaton, sai jolo diontang di atas sipanganon do marsomba huhuasi pasangap Pangituai ni luat molo adong Proyek membuka jalan raya isolasi antar kecamatan na jolo. Unang marsigangguan akka na marsipandaraman. Alai molo adong do dipudianna pareman ni luat i na manghurtik parkarejona.. ndang dialang Oppungon botohonna manghuntam manabbat na pajolo gogo papudi uhum i.\nNdang dijua Oppung on nangpe singgit/ otik margin ni sada borongan molo tu hamajuon do, tar songon manukkangi Parsikolaan rupanii.\nDi tikki haposoonna, di taon 60 an uju masa pasar malam mardongan juji KIM lotere di hutanami namambahen hasanduan akka petani pola targade arta, hea do ditantang Oppung on head-to-head manang marpiga borngin martaru gila-gilaan juragan ni pasar malam i sahat tu arga ni sada Bis Antar Kota. Bangkrut jala jora-jora ma par pasar malam i, alai selamat ma akka petani. Tar sar do baritai ujui di tano batak jala melegenda. Laos adong do gelar kehormatan ni Oppungon sian hanekatonna na mempertaruhkan sada Bus laho patundukkon bandar ni juji kim i.\nStamina na pe luar biasa. Sampulu lima taon na salpu manetir mobil dope sian huta sahat tu Jakarta (ra ala lomos rohana molo au manupiri).\nJonok tu sirpang opat do bagas nasida. Dipertahankan do bagian tardas ni bangunan i. Nang pe nunga tardok 'out- of-date' alai ndang dirombak. Arga bogas ni tangan pinungka ni natua tuai. Na so lupa di tona jala ingot di poda ni amana. Alai desain interior dimodifikasima ndang talu style sian fasilitas hotel berbintang.\nAdong do huida tolu barang antik na di si. I ma kursi berputar na biasa di pakke natua tuana boru uju marsisulu ari na jolo. Adong muse sada brand cash na so tarhorot manang na piga halak. Peninggalan ni amana doi - sada parboniaga tokke besar -, na dipesan khusus sian Jerman melalui Nederland.\nTermasuk maruntung do ahu.. ai olo Oppung i mambuka brand kas i. Isina... bukku catatan bisnis surat tangan ni amana.. dohot saotik koleksi uang logam Bulanda na jolo. Holan tu Anakkonna do dilehon sada be uang logam i. Alai sian balga ni rohana dibasa basahon do tu au sada Gulden.. margorga humaliang.. Munt van het Koningrijk der Nederlanden 1929. Balga situtu rohakku... sai ihut ma nian tua ni Oppung on tu hami muse.\nGodang do ruhut dohot praktek ni filsafat habatahon dimemehon Oppung on. Nialatton jala pineop doi. mata guru, roha sisean.\nDi na marsilaturahmi ahu nantoarii, dipatorang Oppung on ma makna ni haserepon.\nOpat do ondolan ni haserepon. Parjolo Bekerja keras sesuai dengan profesi. Rap 24 jom do sadari dilehon Jahowa tu jolma manisia. Umumna ualu jom mai modom, ualu jom mula ulaon. Na ualu jom nai tergantung tu dia ma pemanfaatanna. Modom/ marlemba edang-edang do manang mula-ulaon. Godang do na padot idaon alai ndang haru tarida parbue ni niulana. On ma na mangula ndang sesuai tu profesina. Molo ndang adong passion gabe politisi.. ba unang sai nonangi politik. Molo so bakat martiga-tiga unang jugulhon.\nTemukan jala asah your utmost sesuai tu purbam. Paduahon Hemat tetapi tidak pelit. Ingkon parhaseangon do resources na adong i. Bisuk menentukan prioritas. Molo pe mangholit tokka ianggo martois. Ingkon somba do marDebata, sorta marale-ale, jala pantun marhula-hula. Patoluhon disiplin. Disiplin tu diri niba, bertanggungjawab di ulaon. Penuh persaingan do berkarier dohot namarsingolu-ngoluon, aha pe gulmitmu. Asah dan tingkatkan kemampuan. Soft skill maupun hard skill.. the survival of the fittest . Paopathon jujur. Jujur tu diriniba songon i tu Debata. Ima hinakkam ni akuntabilitas dohot transparansi. Ai ikkon jujur do asa mardame iba tu diriniba.\nNang pe naung ditinggalhon Oppung on bangku kuliah Yogya taon 50an, alai intisari penjabaran haserepon i ndang talu tu penjelasan ni akka ahli motivator manajemen modern. Sai hira panorangion ni Oppu Batara Guru Doli do poda na tahe.\nMauliate ma Oppung da.\nDoloksanggul Juli 2016\nSadarion, 11 Pebruari 2017 nunga marujung ngolu daOmpung on di Jakarta.. boaonna ma marsogot tu Doloksanggul.. tu inganan paradianan parsatongkinan i, di lambung ni hinambor ni inang pangintubuna.. songon na sai jotjot diarbishon dihasiholi rohana, ai siampudan ni inang na do nasida.\nBorhat ma ho Ompung..."Ompu Batara Sonang Samosir", mandapothon Debatam, tu sambulo ni tondim, pajumpa di surgo hasonangan i dohot akka nahinasiholan ni roham.\nHipas ma hami sude, sisolhot dohot pomparanmu, di pudianmu.\n… Nunga hupasidung paraloan na denggan i, nunga hupaujung parlojongonki, ramot hubahen haporseaon i, diri nama di jolongku tumpal hatigoran, silehonon ni Tuhan, Paruhum na tigor i, di ari sogot i tu ahu, tu saluhutna do tahe, angka na mangkaholongi hapataronnai.\nRumah Duka Oasis Lestari, Tangerang 11 Pebruari 2017.(Sampe L Purba)


EPISTEL MINGGU 19 JUNI 2022 - JESAYA 65:1-9 - HKI\nEpistel Minggu 19 Juni 2022\n“GABE ANAK NI DEBATA MARHITEHITE HAPORSEAON DI BAGASAN JESUS KRISTUS“\nAdong pandohan ni pande bisuk na mandok: “Orang yang kita cintai memiliki potensi besar untuk menyakiti hati dan perasaan kita”. Molo so diparrohahon jala dianturehon halak na holang sian hita hadirionta, ndang apala jumpang masalah disi. Alai molo pola halak na mansai tahaholongi, na sumolhot dohot hita pasidinghon jala ndang mamparrohahon dohot hita, hilalaonta ma tung mansai sumalin hansitna, jala olo ma dohotononta songon pandoahan si nuaeng “hassit hi…..an huhila huhut maniop parateateanna”. Ndang dianturohon jala diparrohahon halak na hinaholongan jala nipillitna. Songon i ma dipajojor (curahan hati Allah) Debata na niadopanNa maradophon bangso Israel marhite panurirang Jesaya. Dipajojor Debata na niadopanNa na mangadopi songon na mangalehon susu alai dapotan balosan marhite na paet (air susu dibalas dengan air tuba). Digombarhon Debata songon “kekasih yang terluka” holongNa ndang marbalos sian bangso i, baliksa jotjot digombargon holong ni Debata maradophon bangso i songon na martopak sambariba tangan. Hatiha dijou jala sai diontang Debata bangso i, alai ndang dialusi. Hatiha manghatai Debata alai ndang ditangihon.\nTung mansai balga situtu do holong ni Debata maradophon bangso i, alai ndang dianturehon bangso i holongNa, baliksa jumpang dope pangalaho na umpaet marhite na hona hianatan holong ni Debata marhite angka pangalaho na mangunsande tu angka hagogoon portibi on nang tu angka bangso na humaliang. Nian nunga tung mansai andar dipatota Debata aha na hinalomohonNa sian bangso i ima asa sai manongtong nasida satia. Alai manirpang jala manaili do nasida tu angka hagogoon ni portibi saurdot tu rohana sandiri. Holong ni Debata jothot dipansusaehon, didok holong rohana tu Debata alai marsomba tu gana-ganaan. Patut do ingkon sogir roha ni Debata marnida pangalaho ni bangso i. Hinorhon ni pangalaho ni bangso i, ima sibonsirina ingkon hona uhum nasida. Uhuman na masa tu bangso i ima marhite na ingkon hona taban nasida marhite bangso angka na gogo na mangasahon gogo papudi uhum.\nNian tung so lomo roha ni Debata molo mangadopi sitaonon bangso pinillitNa i, alai pangontak ni hatangkangon ni roha nasida i ingkon lalu do uhum na sian Debata asa tung rade nasida mangaruji jala marbilang-bilang urur di dosa nang pangalaho nasida na sai mangarunta di adopan ni Debata. Dunghon sahat jolo sonson uhuman i maradophon bangso i, marpamuati do rohaNa marnida parniaeon ni bangso haholonganNa i, i do umbahen dilumbahon jala dibagabagahon Ibana paboa na paulionNa muse nasida. Dipatarias Debata paboa na umbalga do holongNa sian rimasNa. Molo tung hona uhum pe bangso i, alai anggo holongNa tongtong do diparade jala ndang mansohot sian bangso i.\nDipaandar turpuk on do paboa nunga tung tangkas diantusi bangso Israel songon dia sasintongna lapatan ni ngolu na marungkil jala songon dia na mangadopi sitaonon. Boasa masa i? Dipatanak Jesaya Bindu 65 on do songon dia ngolu nasida naung tung mansai loja jala bosan pola nunga 70 taon lelengna nasida mian di tano habuangan hona jajah. Alai sambalik na i dipaadop do songon dia sasingtongna Debata na gok holongNa maradophon bangsoNa, holong na so marpansohotan. Molo tung pe lalu rimas nang muruk ni Debata tu bangso i ala ni pangalaosion nasida alai sai mulak do rohaNa (pah. 4 Musa 14: 18a; Joh 3: 16). Manongtong do Debata manghaholongi bangsoNa na so mangalului Ibana.\nBoi tasigati paboa bangso Israel ndang marsungkun tu Debata tudia do nasida lugahononNa, jala aha do na pinarsintaNa sian nasida. Alai rade do Debata manogu jala patuduhon dalan siboluson nasida marhite na pabangkithon angka panurirangNa. Atik pe ndang dilului nasida Debata, alai talup do nasida pajumpang dohot Debata. Atik pe ndang dijou nasida Debata, alai sian lambas nang holong ni rohaNa didok do: “dison do ahu”. Molo manaili hita sambolus tu pardalanan ni bangso Israel na haruar sian parbudahan Misir, laho paluahon bangso na so barani be manjou goar ni Debata ai nunga tung dao nasida manadinghon Debata, alai anggo holong ni Debata singkop do dipaadop tu bangso i. Mansai doras do dihatahon Debata, Ahu pataridahon bohingKu tu nasida, Ahu do mangalusi nasida naso manjou Ahu.\nAyat 3 – 7\nDipataridahon do pangalaho ni bangso i na sai mangarunta maradophon Debata. Mansai nalnal songon dia pangalaho nasida na mambahen hansit roha ni Debata marhite na sai dipelehon nasida angka pelean situtungon tu debata sileban na ginoaran dewa Gat dohot dewi Meni. Pangalaho nasida na hundul di parbandaan jala marborngin di angka liang, jala manganhon angka sipanganon na ramun (andorang so di hatindanghon Debata di Padan na Imbaru paboa ndang adong sipanganon na ramun, alai anggo di Padan na Robi tangkas do diorai Debata manganhon sipanganon na ramun) jala na mandok tu Debata, disi ma Ho, unang jumonok Ho tu ahu. Sian pandohan i tupa naung targurat do dipangantusion nasida paboa na so margogo jala na so margolle be Debata, jala nunga talu Debata sian angka debata sileban, i do umbahen gabe marbalik nasida tu si.\nNunga mulai mangalo nasida jala dipungka nasida do pambarontakan tu Debata, jala tarida do paboa na dinikmati nasida parsalisian tu Debata, ai dirajumi nasida tuk do debata na sinomba nasida patupahon angka na ringkot di ngolu nasida. Tung so marnasadi do bangso mambahen sogir ni roha ni Debata alai nang pe songoni pangalaho ni bangso i sai dipaima jala diparsinta Debata do asa mulak bangso i manundalhon dalan na lilu i alai mulak ma muse tu adopan ni Debata na gok asi ni roha i. Hatiha sai martangkang ni roha bangso i jala mandao sian Debata, alai satia do Debata manurdukhon tanganNa manogu jala mangaithon bangso i asa mulak tu ampuanNa. Molo taputihi parsiajaran na arga, sitaonon mangarahon ngolunta laho mangarisipi saluhut na masa di ngolunta, baliksa patupahon demo molo tung ingkon porlu, baliksa mangalo habonaran ni Debata. Ingkon sai rajumanta do paboa na pinatupa ni Debata ima sada ‘demontrasi’ hataridaan ni pangalaho ni Debata na sasintongna paboa na gok asi ni roha jala na marpangulahi do Debata maradophon bangso na pinillitNa (pah. Psalmen 86: 15).\nAyat 8 – 9\nAtik pe dipalumbahon Debata uhumNa tu bangso i jala nunga masa na pola sampe marsiak bagi bangso i manaon na hansit i, alai disangkapi Debata do patupahon haluaon tu angka pasi-pasi ni Israel na satia jala marsihohot. Ingkon masa do las ni roha nang parolopolopon di adopan ni bangso i jala nunga digohi Debata i marhite asi nang holong ni rohaNa na bonggal i ima marhite hadirion ni Anak haholongan ni rohaNa ima Jesus Kristus. Ingkon sonson do las ni roha na so hapalang di adopan ni bangso i jala hatindanghonon nasida ma i huhut patandahon jala patandihon nasida paboa bangso na pinillit jala tinodo ni Debata marhite asi nang holong ni rohaNa.\nAdong sada ilustrasi na metmet! Sahalak pandita na ro tu sada inganan parpangkasan laho paunehon obukna naung mulai ganjang, hape ingkon mangulahon ulaon Minggu marsogotna jala adong ulaon na balga di huria sihobasonna. Hatiha nunga mulai dijama situkang pangkas ulaonna, adong ma siariarian di nasida. Didok si tukang pangkas ima. Amang Pandita, ndang porsea ahu paboa na adong Tuhan i. Didok Paindita i, boasa dohononmu songoni amang? Dialusi tukang pangkas. “Di duruan mansai godang halak na marsahit, na susa jala marsitaonon. Molo toho do adong Tuhan i tontu patupaonNa ma huasoNa asa unang adong jumpang angka sisongon i. Manangihon pandohan ni tukang pangkas i, hohom ma satongkin amang Pandita. Ndang sadia leleng, adong ma mamolus di dalan i dijolo ni inganan tukang pangkas i sahalak doli-doli na gondrong na tung mansai murmak obukna. Marnida i, didok Pandita i tu tukang pangkas, ai toho do tukang pangkas ho? Dialusi tukang pangkas, bah toho do amang Pandita. Molo so toho bah boasa amang pandita i pe ro marpangkas tuson? Alai tarsingotna boha huroa amang? Dialusi amang Pandita i, ndang apala dia nian, alai uji majo, ida dolidoli na gondrong na murmak i obukna. Anggo toho do ho tukang pangkas, bah boasa sanga adong jolma na songon i? Bah, ndang songon i antong amang, molo tung pe gondrong jala murmak obuk nasida, ndatung alani na so adong tukang pangkas. Nasida do na so olo ro tu tukang pangkas on jala mangido marpangkas. Manangihon alus ni tukang pangkas i, didok Amang pandita i ma, “toho do i amang…Tuhan i pe songoni ma. Molo tung jumpang pe angka na masa di portibi on marhite angka na marsahit, na marungkil jala marsitaonon, ndada alani na so adong Debata. Alai jotjotan do jolma na marsitaonon i na so olo ro mandapothon Debata. Laos andar tu gombaran na metemet i do na boi taida di pardalana ni turpukta on, jala na tapaampit tu pardalanan ni ngolunta di partingkian na parpudi on.\nMangadopi sitaonon bangso Israel pola tarbuang nasida, alai ingkon sai rajuman ni bangso i do ndada alani rimas ni Debata. Alai bangso i do na sai manundalhon Debata. Nunga sai dilumbahon Debata marhite panurirang pinabangkitNa asa sai satia jala marpangunsandean bangso i tu Debata, alai sai mangarunta jala mambarontak nasida. Ndang marsigantung nasida tu Debata, alai nunga mangunsande tu gogo ni portibi nang hagiot ni rohana. Masa do pangalaho si songon di partingkian na parpudi on. Molo masa pe pandemic di portibi on, ndada patuduhon na so adong Debata. Alai paboa halak na porsea hita di Jesus Kristus, laos di masa ni pandemic on do ingkon paltak idaonta gogo, huaso nang holong ni roha ni Debata di ngolunta. Ingkon sai rajumanta paboa ndang ditadinghon jala dipasombu Debata hita, alai ingkon sai rade hita satia marpangunsadean tu adopan ni Debata.\nMolo malua pe hita sian jorbut ni sori mago i, rajumanta ma huaso ni Debata do i, sialani tung so talup hita marginjang ni roha, alai baliksa ingkon lam serep haporseaonta. Na masa on ingkon naeng mangonjar parngolunota sai lam solhot marpangunsandean tu Debata, jala ingkon sai rade do hita manganungir-nungiri songon dia do parsihohotonta di adopan ni Debata? Sitaonon na masa di ngolunta ganup marsada-sada nang di tonga-tonga ni portibi on, ingkon boi gabe sada mutiha na arga situtu laho patorashon haporseaonta lam sumolhot maradophon Debata. Ndang tuk gogo ni portibi on laho mambahen sonang rohanta. Molo pe sipata tarajumi haulion nang hagogoon ni portibi on boi mangalusi aha na taparsinta di ngolunta, alai ingkon sai lohot ma rajumanta paboa parsatongkinan do i, alai anggo holong ni roha ni Debata hot do i ro di saleleng ni lelengna. Asa molo masa pe sitaonon songon binolus ni bangso Israel, anggo hita tung so mandele alai lam maporus ma marsihohot manghangoluhon asi dohot holong pinatupa ni Debata marhite Jesus Kristus. Paboa naung diain Debata hita gabe anakNa marhite Jesus Krsitus, tahatindanghon jala tahamauliatehon ma i manongtong di haporseaonta. Tahamauliatehon ma haanahon naung pinasahat ni Debata tu ngolunta. Amen.\nPdt. Lamsihar Manalu, S.Th\nPostingan ini dilihat sebanyak 610\nTaggedEpistel Minggu 19 Juni 2022HANGOLUAN DO HATAM\nPrevious Article DAERAH I SUMATERA TIMUR I\nNext Article EPISTEL MINGGU 26 JUNI 2022 – LUKAS 9:51-62


Batu Mamak: Palmarum\nSERMON JAMITA TU MINGGU PALMARUM, 28 MARET 2010\nTarjaha do tong jamita on di Evangelium na asing (Mat.26:6 duu; Joh.12:1 duu; pat.Luk. 7:36 duu). Molo pinatudos, siangkup ni hadosanna, adong do tong parasinganna. Nang pe songon i, angka parasingan i ndang pola gabe manubuhon pangantusion na masialoan; sabalikna do tahe, na masipasingkopan do na sada tu na sada nari. Taringot tu inganan ni na masa i, sude do panurat i mandok di Betania, di jabu ni si Simon na huliton na jolo.\nDua ari (14:1a) tagan so Paskah i (si Johannes mandok onom ari), dipauli sisean i do panganon ujuan di Jesus (Joh.12:1-2) di jabu ni si Simon. Ise do i? Asing ni hatorangan ‘na huliton na jolo’ ndang adong be na binoto taringot tu ibana. (Di sandok Evangelium i holan di jamita on do ibana martaringot). Sian pandohan i torang, nunga malum ibana. Alai sadihari jala boha parmalumna ndang binoto. Nang pe songon i ndang so mungkin na Jesus do pamalum ibana. Somalna, molo ro Jesus tu Betania, tu jabu ni si Marta-Maria-Lasarus do Ibana sorang (pat.Luk.10:38-42). Hape sahali on tu bagas ni si Simon. Tole muse, ndada holan na sorang boti, na manjalo panganon ujuan do. Tontu adong do bonsir ni i na marhahonaan tu dirina. Ra, ibana do na patupahon panganon ujuan i songon hataridaan ni las dohot mauliate ni rohana tu Jesus i. Dung i, ro ma tusi si Maria iboto ni si Lasarus (Joh.11:2) mantat sabotol miak narwastu na polin. Miak sisongon i na dipature halak Hindu do i sian urat ni samansam duhutduhut na margoar narwastu manang nardus (nardostachys jatamansi) na godang jala denggan tubu di Himalaya (di ketinggian 11.000 sahat tu 17.000 kaki dpl). Dikemas di botol alabaster (pat.Luk.7:37) sian batu pualam. Dipangke do i songon ubat dohot parfum. Manjaga unang use, laho menghemat huhut, mansai metmet do rungkung ni botol i dibahen. Huroha, nunga tung diparsinta si Maria miak na sabotol i tu Tuhan i. Ala ni i ndang maralangalang be ibana, diponggolhon do rungkung ni alabaster i jala diusehon sude miak i tu ulu ni Jesus.\nMarnida i adong do sian na pungu i na marmungutmungut. Si Johannes mandok, si Judas Iskariot do i. Si Mateus mandok sude sisean i do. Ra sintong do, si Judas Iskariot do mamungka, dung i mangihut ma na asing. Ndang holan na marmungutmungut, dimuruhi tahe si Maria i. Boasa? Ai dibereng nasida do pambahenna i sian panatapan hajolmaon. Sian sudut pandang ekonomi, pemborosan do i, ai songon produk impor na berkualitas sangat tinggi, mansai arga do miak i. Mangihuthon si Judas, arga ni na sabotol i lobi do tolu ratus hupang/dinar. Hepeng na sai godang ndang na tanggung be i di sada keluarga na sederhana, nunga sae i balanjonasida sataon. Di rohanasida, masalpuhu do pambahen ni si Maria i. Molo holan na mamiahi do nian, isara ni na mamiahi tamue (pat.Ps.23:5; Luk.7:46), nda sae do sada manang duantetek? Somalna antong, sasantetek do i dipangke. Ala ni i do asa metmet rungkung ni alabaster i dibahen. Na santetek i pe, ndang hurang be hushus ni i. Asa, mangusehon miak na sai godang (sabotol) sahali mamangke, mubazir do i. Ala ni i ma asa didok: “Magopona i miak i dibahen.” Didok roha ni angka sisean i, dengganan do miak i digadis jala tuhorna i dibasabasahon tu angka na pogos. Pinadomu tu panindangion ni si Johannes (ida 12:6b), huroha, siangkup ni na manjalo silehonlehon tu na ringkot di nasida sandiri (pat.Luk.8:3), dipapungu angka sisean i do asiasi ni halak jala disagihon tu angka na pogos. Si Judas do maniop i. (Ala ni i do ra asa pintor boi ditaksir ibana arga ni miak i. Bendahara ibana antong, na somal mangetongi hepeng). Tolu ratus hupang lobi, nunga tung balga i tu kas diakoni ni sisean i. Hape ambolong ma i songon i sanghidop mata. Ala ni i muruk nasida. Ndang holan tu si Maria i, secara tidak langsung dohot do tu Tuhan i.\nJesus do na umboto lapatan ni na pambahenanna i. Sidodo roha do Ibana, na manangkasi jala menilai pambahenan ni ganup jolma. Ndang holan rumangna, dohot do motivasina. Sintong do panimbangionNa, ndang dung sala. Taringot tu pamiahion i didok: “Na uli do na binahenna i tu Ahu.” Di dia hinaulina? Di roha dohot di haporseaonna do, ai na manjoloani do ibana mamiahi pamatang ni Jesus songon di na mananom. Di jolo ni on, nunga manang na piga hali dipaboa Jesus sitaononNa, hamateanNa, dohot haheheonNa (pat.8:31 duu; 10:32 duu). Ndang so mungkin na tarbege do i tu si Maria. Alai molo so i pe, sian paraloan ni Jesus tu angka partogi ni bangso i naung lam tu sobuna, nunga ditatap rohana na laho marujung do i di pamunuon tu Tuhan i. Alai nunga ditatap roha dohot haporseaonna na hehe do Ibana muse. Haporseaonna i ndang tarhatahonsa dope i tu na asing. Boasa? Ai na pungu i angka halak na so olo porsea do di hamamate ni Tuhan i. Alai ia so tarhatahonsa pe i, saotihotikna papatarhon nunga diulahon i di pambahenanna i. Ala ni holong dohot hormatna tu Jesus, hombar tu adat pananomon ni Jahudi, lomo do rohana mamiahi Ibana di hamamateNa. Alai di bagasan haporseaonna i nunga laos ditatap na so sanga i ulahononna, ai keburu do Jesus i hehe. Tutu, tarlambat do angka donganna tu sangkap i (pat.16:1 duu par). Ibana sandiri ndang tarlambat, ai nunga dipatupa i dao jumolo. Ra, i do alana asa so dohot ibana di panaonon, parsilangon, dohot na mandulo tanoman ni Tuhan i di manogot ni ari parjolo dung Sabbat i. Hatorangan ni Tuhan i na gabe pinsangpinsang do i tu sisean na asing i. Ndang patut nasida mangarsahi halak naung parjolo sahat tu haporseaon. Kesempatan mambahen na songon i ndang sai adong, ai Jesus di bagasan rumang hajolmaonNa ndang hot di tongatonganasida. So pola piga ari nari marujung ma masa inkarnasiNa, ai mate ma Ibana, hehe jala manaek tu surgo, tu hasangapon hadebataonNa. Disi, ndang boi jala ndang porlu be agia ise patupa pambahenan holong na langsung tu Ibana. Anggo na manarihon na pogos, asal ma adong haoloon sai na boi do i ulahononhon. Boi, ai manang di dia jala sadihari pe, di sistem masyarakat dohot perekonomian na songon dia pe tongtong do adong na pogos. Dirajumi Jesus do pamiahion ni si Maria i songon pambahenan na bernilai khusus. Kekhususanna i ma di haporseaonna di Kristus na mate jala hehe tagan so hamamasana dope. Ala ni i dipaboa hian do na ingkon masuk barita ni na binahenna i tu Barita na Uli i. Na gabe sada teladan ma i di haporseaon na marpangulaon jala na marhatauon manatap dao tu jolo.\nDi ari on sahat hita tu Palmarum, minggu passion na parpudi andorang Pesta Parningotan di Hamamate ni Tuhanta Jesus sipatupaonta di ari Jumat na ro. Di ari on, nunga hira boi hita mambayanghon na jongjong hita manatap Ibana na tarsilang i, jala tabege soaraNa na mandok: “On do hutaon humophop ho, aha do diaton ho humpohop Ahu; songon on do holong ni rohangKu di ho, songon dia do ia holong ni roham di Ahu?” Boha ma hita mangalusi i? Aha ma tutu sibahenonta laho papatarhon holong ni rohanta tu Ibana? Tauji ma pamanathon i marsiajar sian turpuk jamita di hita ari on.\nNa parjolo, tapadiri ma di Ibana ngolunta na marhamauliateon. Sian boaboa ni Tuhanta Jesus sandiri manang sian panimbangion haporseaonna di angka na masa, porsea do si Maria di hamamate ni Jesus. Alai diantusi jala dihaporseai do huhut paboa hamatean ni Jesus i ndada hamatean na somal, hamatean na paluahon do. Hombar tusi laos porsea do ibana na hehe do Ibana muse. Ala ni i, di na mangadopi i ndada marsak ibana manang tumatangis, alai dipatupa do pambahenan hamauliateon do dohot hahormaton, i ma na mamiahi Tuhan i. Naeng songon i ma hita di na mangadopi Pesta Parningotan di Hamamate ni Tuhanta Jesus Kristus, naeng di bagasan haporseaon di hamamate dohot di haheheon ni Kristus na paluahon i. Taringot tusi, sasintongna nunga boi tumangkas i di hita, ai asing sian si Maria na mangadopi na ‘naeng masa’, na marningot ‘naung masa’ nama anggo hita. Nunga gumodang di hita hatorangan taringot tusi. Na umarga tahe, nunga ro Tondi Porbadia patoranghon i tu hita. Hombar tusi nunga ummura hita porsea di Jesus naung mate jala hehe bahen haluaonta. Haporseaon sisongon i do na umporlu di hita. Na patupa parningotan na uli do i. Alai unang ma holan parningotan na mangonjar hita tu keharuan dohot iluilu marningot panaonon ni Tuhan i. Boi do masa na songon i, ala tar malo parjamita i mendramatisasikan barita passion i gabe terpancing ma emosi ni na deba gabe tumatangis. Dosana ndang disolsoli, rohana pe ndang porsea. Aha ma guna ni parningotan sisongon i? Ia porsea hita naeng ma pataridahononta i di pambahenan na holong jala na mauliate tu Ibana. Asa tulus i naeng do jolo sapandapot hita dohot Jesus i taringot tu aha do na denggan i. Di jamita on, diungutunguti sisean i do na hinalomohon ni Tuhan i, ai dietong nasida do i pemborosan. Na boi masa do na songon i nang di tingki on. Angka na mangantusi sude hal sian segi materi sambing rupani, ndang tagamon sapandapot i dohot Jesus taringot tu aha do ulaon na denggan i. Ninna roha ni angka na materialistis, haotoon do na mangalehon hepeng tu huria i ai so na laho dapotan imbalan material ibana sian i. Alai di angka na mangantusi i raphon Jesus, ndang dibereng i harugian ai na umarga sian i nunga dijalo ibana sian Tuhan i. Tuhanta Jesus Kristus nunga mangalehon ngoluNa bahen haluaon dohot hangoluanta, hita pe, tanda ni rohanta naung porsea, na holong jala na mauliate, tapelehon ma ngolu dohot sinadonganta tu Ibana.\nNa paduahon, di bagasan sandok haoloon ma hita mangurupi na pogos. Nunga niarbis di jolo, diungutunguti sisean i do si Maria ala pamiahion i. Angkup ni alasan pemborosan, muruk nasida ala didok rohana dengganan do digadis miak i arga tolu ratus hupang lobi, dung i dibasabasahon ma i tu na pogos. Na sai laon antong, mangolu do di sisean i ulaon diakoni. Dijalo nasida do asiasi ni halak jala disagihon tu na pogos. Tolu ratus hupang ndang na hurang be na nidok ni i tu kas diakoni ni sisean i. Alai Jesus ndang panolopi di pingkirannasida i. Ndang na mandok na so dihalomohon ulaon asi ni roha, dihalomohon do. Lobi tahe, diulahon do i. Sisean i pe ndang hea dibebashon sian ulaon i. Didok dison: “Tongtong do adong na pogos di tongatongamuna.” Ndang holan boaboaNa i tu nasida, parentaNa do huhut asa tongtong manarihon jala mangurupi na pogos. Songon i do hita dijou jala disuru manarihon dohot mangurupi angka na pogos. Manang songon dia pe antong sistem dohot penataan ni perekonomian ni portibi on, manang na boha pe kemakmuran dohot hamajuon, anggo na pogos tongtong do adong. Di bagasan ni i, diigil do haoloon ni na porsea i manarihon nasida. Ndang holan tugas kemanusiaan i na nionjar ni perikeadilan ni portibi on, alai tugas haporseaon do. Mangurupi na pogos i do sada sian dalanta mambahen na denggan tu Tuhanta Jesus i. Ibana sandiri mandok: “Nasa na binahenmu tu sada sian anggingKu angka na metmet on, na tu Ahu do i dibahen hamu” (Mat.25:40). Dohot hata na asing, pambahenan holong tu Tuhanta Jesus i sipapataron jala siulahononta do i tu sesamanta (pat.1 Joh.4:20 du). I ma siingoton jala siulahononta di na mangadopi Pesta Parningotan di Hamamate dohot Haheheon ni Tuhanta Jesus Kristus. Ndang tarsirang na dua i. Na rap ditatap si Maria do i duansa asa gabe marlapatan situtu pambahenanna i. Songon i, di na mangadopi Jumat Agung, laos tatatap ma tu Paskah, tingkinta papungu Bakti Paskah na gabe ojahan ni parbalajoon ni angka donganta na di Elim dohot Hepata. Tanda na holong jala mauliate rohanta di Tuhanta Jesus i, sai las ma rohanta mangulahon dohot mangalehon i.\nDiposting oleh Pdt.MV Simanjuntak di 16.36\nTema Bulan April


ACARA IBADAH HUT 53 & Gotilon - Kramat Jati ibadah dan jadwal minggu hkbp kramatjati\nDiposkan pada Oktober 16, 2017 Oktober 25, 2017 oleh MMedia\nIBADAH MINGGU 53 HKBP KRAMAT JATI\nTema :Ceritakanlah kebesaran Tuhan ( Mazmur 96 :3-4)\nMelalui HUT ke-53 dan Pesta Gotilon HKBP KramatJati tahun 2017, gema firman Tuhan semakin nyatadari generasi ke generasi\nTema HUT 53 :\n( Mazmur 96 :3-4)\nSub Tema HUT 53:\nMelalui HUT ke-53 dan Pesta Gotilon HKBP KramatJati tahun 2017,\ngema firman Tuhan semakin nyatadari generasi ke generasi\n“BENTUK ACARA IBADAH HUT 53 – GOTILON”\nBarisan Prosesi; Pandita, PANITA…..\n(P1, P2 :Paragenda; R:Ruas; L1: L2:; L3:; L4:; L5:\nKetua MPA; G: Gondang; SL:Song Leader; MC:Master of Ceremony)\nMC : Huria na hinophop ni Tuhan Jesus Kristus.\nBoho na diari sadarion Minggu 22 Oktober 2017, ima ulang tahun ni hurianta\nHKBP Kramat Jati na pa-53 hon. Dung tadalani sataon dung salpu tahun Jobel i,\nlam tangkas ma parsitutuonta mangolu di hata ni Debata……dst,\n………… musik ……….. arbab ………..\ndiiringi tortor naposo laho menyambut prosesi\nLima halak sitiop Logo/Tanda\nGambar ni GAREJA HKBP KRAMAT JATI\nTANDOK MARISI EME\nDi tingki masuk tu gareja odoran (barisan prosesi),\njongjong ma sude ruas manomunomu huhut manortor di ingananna be….. (mamanghe Ulos)…..\nJongjong ma sude Pandita dohot NALIMA halak na maniop logo di jolo ni langgatan alai mandompakhon ruas. Ia angka Sintua, Panitia dohot pengurus Wijk jongjong ma dijolo ni ruas alai mardompakhon langgatan.\nP1 : Huria ni Tuhanta, horas jala gabe ma tu sude ruas ni HKBP Kramat Jati, dibagasan las ni roha do hita sadarion, siala boi pungu di Joro ni Debata, laho\nmarlas ni roha mamestahon ari ulang tahun ni hurianta na pa-53 hon dohot pesta gotilonta sadari on. Horas jala gabe ma di Hamu !!\nR : Gabe ma tutu hita jala horas, Tuhan Debata ma na manumpahi ulaon las ni rohanta sadarion, di Ibana ma puji pujian\nP2 : Marhite denggan ni basaNa, na sai tongtong padimundimun huriaNa, tama do tarimangi saluhut pambahenanNa tu hurianta on. Antong tapaihuihut ma jolo\npanindangion ni rohanta marhite angka tanda dohot soara napinasahat ni donganta na tapatujolo jongjong di langgatan na badia on.\nL1 : BIBEL; on ma Pustaha na marisihon Hata ni Debata, na sinihathonNa marhite Tondi Parbadia tu angka na badia. Marhite hata ni Debata do manjadi nasa na\nadong. Laos marhite Hata ni Debata taruli hajolmaon di asi ni roha ni Debata. Hata ni Debata do na manondangi huhut mandongani angka na porsea di portibion suang\nsongon i angka na porsea di luat Kramat Jati on. Hata i do na gabe dasor di parjongjong ni huria HKBP Kramat Jati di tgl 18 Oktober 1964 na salpu. Laos hata ni Debata\ndo na margogoihon huhut patauhon ruas HKBP Kramat Jati laho marparsaoran na rosu di tonga ni huria.\nR : Hata ni Debata do mual ni na denggan jala mula ni nauli disandok ngolungku.\nP1 : Amang pandenami….(gondang mangalusi)….Ala Debata do Hata i, jala Debata do bona ni nasa na adong jala mula ni nasa na manjadi, Ibana na manjadihon\nhuriaNa di tano Batak jala sahat tu luat parserahan on, Ibana na paojak HuriaNa di Kramat Jati asa Ibana do mula ni panggabean mula ni parhorasan di ruas ni huria HKBP\nKramat Jati, antong bahen hamuma GONDANG MULAMULA I.\nG : (gondang mulamula)………………….\nGambar ni HKBP Kramat Jati: Nunga 53 taon huria Kramat jati sadarion. Gombaran on ma na paingothon hita asa tongtong ro parsaoran na rosu nirahut ni\nholong ni roha na sian Debata di huria on. Laos tanda on ma na manghinsati rohanta rap mangulahon ulaon di huria on, hombar tu hata ni Debata, asa masiurupan ma hita manea angka na dokdok dohot ulaon di huria on, pasauthon lomo ni roha ni Kristus.\nR : Taeahi ma tutu hasadaon mangula angka ulaon di tonga ni hurianta, asa pege sangharimpang ma tu ansimun sisada holbung, rap mangangkat ma hita tu\nginjang, rap manimbung hita tu toru. Jala songon udan napungu muse tu aek metmet gabe laut, laos songoni ma hasadaon i, na ingkon marsada asa tung margogo patupahon saluhut angka ulaon ni hurianta\nP2 : Amang partarias na malo, parendeende jala parnonangnonang! …..(gondang mangalusi)…..Debata do na manjadihon tangan na gabe simangido, naeng mangido\nma hami ruas ni huria tu Jahowa Debata, marsomba sampulu jarijari pasampulusada simajujung, somba ni rohanami tu Jahowa dohot somba ni uhumnami tu angka dongan, asa\nbahen damang ma GONDANG SOMBASOMBA I.\nG : (gondang Somba)……………………\nL3 : LILIN; Lilin on ma na manggombarhon hatiuron na binoan ni Kristus Jesus tu portibion. Jesus do panondang i asa disondangi jala mangolu hita di bagasan\nhatiuron i. Laos marhite sondang ni Kristus i, di paborhat do huria HKBP Kramat Jati asa gabe panondang tu portibion marhite harararat ni barita nauli.\nR : Bahen ma hami Tuhan gabe parhiteanMu mamboan sinondang ni hataM tu na holom, jala siboan pasupasu tu na dangol.\nP1 : Amang pandenami…..(gondang mangalusi)…. Asa mangaliat hami mangaliathon parsuruon ni Jahowa Zebaot na marsuru hami ruas ni huria Kramat Jati tu na\nhumaliang, asa tung marsinondang barita ni Kristus di sisik ni hasiangan on dohot di bius ni Kramat Jati on. Bahen damang ma GONDANG MANGALIAT i.\nG : (gondang Liatliat)…………….\nL4 : SILANG; Silang on ma tanda panghophopon ni Debata di nasa hajolmaon marhite Kristus Jesus. Dilehon Debata do tu ruas ni huriaNa asi ni rohaNa na so\nhalompoan. Ndang tartuhor hita i marhite sere palangki nang arta dohot sinadongan. Alai tarjou do hita laho manggarar panghophopon ni Kristus i marhite parsaoran,\npanindangion dohot panghobasion na diakonal di tonga ni huria.\nR : Di toru ni silang ni Kristus do hami nuaeng jongjong, patutoruhon diri huhut sumomba Ibana, ai Ibana do na mandidang ngolunami marhite Silang na badia i.\nP2 : Amang pandenami!!!…..(gondang mangalusi)…..\nHolan Silang haluaon ni Kristus i do tutu na sai mandidangdidang ngolunami ruas ni huriaon, alani tama\ndo hami mangembashon i tu Debata na mandidang ngolunami, asa bahen damang ma GONDANG DIDANGDIDANG i.\nG : (gondang “…”)…………………………..\nL5 : Tandok na marisi eme: Dimasa ni gotilon i ujui ditano Batak, ro be angka inanta soripada sian balian, di jujung be ma angka biur ni eme pamuangan di\nsimanjujungna. Adong na dibagasan tandok, adong muse na dibagasan pinggan.\nDipatangkok ma eme i tu sopo dungi laos diembashon di alaman ni huta marhite gondang sabangunan.\nTanda ni las ni roha na so halompoan di masa ni GOTILON.\nSongon i do sandok huria ni Debata di portibion dohot HKBP Kramat Jati, naeng tajujung jala tasombahon ma parbue ni ulaonta, ai nunga tubu eme jala marparbue marhite\nulaonta ganup……………dst / dohot satorusna.\nR : Tarjou do hami ruas ni huria gabe boni na mangolu di panghobasion ni huria. Patupahon ulaon na denggan, asa lam mangerbang ma tutu saluhut ulaon di\nhuria, tamba pandaraman ni hami ruas, ungkap roha laho mamelehonsa.\nP1 : Antong amang pandenami……(gondang mangalusi)…….. sungkot ro di langit do soara ni sarunem,\ntandol ro di tano soara ni ogungmu…………….dst / dohot satorusna.\nG : (gondang Sibanebane)…………………….(gumanjang)\n(di tingki gondang on, morot ma angka na jongjong di jolo tu inganan naung pinarade…… hundul ma hita sude di hundulanna be)\nPdt : Hamu dongan ruas ni huria on, pantun do hangoluan, tois hamagoan. Mata ni ari binsar di suhi ni papande-an, jangkonon ma parsaulian, sipir ni tondi parhorasan.\nR : Neang ma holiholinami, girgir ma dohot rohanami. Nunga ojak hata ni Debata di rohanami, rintar mai songon bonang digala di parhuriaonnami.\nPdt : Asa mamiar ma panduda di losung ni parhuta, asa sinur ma na pinahan, gabe ma na niula sude ruas ni huria.\nR : Silanlan urukuruk, tu silanlan aek toba. Sude ruas ni Kramat Jati sian na metmet ndang marungutungut, saluhut na magodang marolopolop jala marlas niroha.\nPdt : Hamuna angka dongan! Didok Hata ni Debata: “Na manaburhon otik, otik do gotilonna; jala na manaburhon managam pasupasu, mangalap pasupasu di na manggotil.\nR : Pelehononhu ma peleanku tu Debata di HUT 53 taon huria Kramat Jati marhite PESTA GOTILON SADARION.\nPdt : Antong! Sian nasa roha dohot haporseaonta, tapasahat ma pelean hamauliateon ni rohanta. Huhut ma taendehon:\n”Dison adong huboan Tuhan…..” 848 : 1- (Ditaruhon ma tu jolo angka amplod na be songon ganti ni tandok, sian toru (serbaguna ma jumolo asa marudut tu ruang na diginjang/ibadah)\nDison adong huboan Tuhan, parbue ni ngolungku na so tardok nian.\nSadia ……………dst / dohot satorusna.\nTanganku na metmet da Tuhan, na so hea mansari dope au on Tuhan.Rohangku ma hulehon Tuhan, na boi pelehononku gabe las ni rohaM.\nJalo m Tuhan, sai las ma rohaM.\nHuingot do hataM da Tuhan, ingkon sarihononhon anggiM na metmet an. Ampehon ma tanganmu sangkan, itak na otik i unang suda nian.\nDison adong huboan Tuhan, tondingku na girgir mangoloi di HataM.\nPasaorhon ma HataM da Tuhan manogu tondingki mangihuthon lomoM.\nJalo ma Tuhan sai las ma rohaM.\nDison adong huboan Tuhan pamatang na hipas baen pelean di joloM.\nSai pangke ma au on da Tuhan, na tau ulaulaM na hasea di joloM.\ndison adong huboan Tuhan, hosa nang gogongki tau pelean di joloM.\nPatau pasingkop ma au Tuhan asa marguna au manghobasi huriaM.\nP2 : Sian saluhut nonor ni panindangion naung itabege i, tadok ma; tung na balga do pambahenan ni Debata tu huriaNa, alani tabegema ende puji-pujian sian\nianakhonta sikola minggu……………..dst / dohot satorusna.\nTasomba jala tapasangap ma Ibana marhite ende “Somba ma Jahowa” (BE.No 585:1-3)\nR : (mengendehon)\nSomba ma Jahowa Debatanta Amen Haleluya, Sigomgom langit tano on ro di isina Amen Haleluya. Beta hita lao marsinggang tu joloNa Amen Haleluya, na songkal jala na\nbadia do Jahowa Amen Haleluya…………….dst / dohot satorusna.\nPuji ma Jahowa Debatanta, Amen Haleluya, Parasi roha na sumurung do Ibana, Amen Haleluya. Taendehon ma goar ni Debatanta, Amen Haleluya, Alani denggan ni\nbasaNa na tu hita, Amen Haleluya. Reff; Endehon…..\nSangap di Jahowa Debatanta, Amen Haleluya, Na bonar jala marmulia do Jahowa, Amen Haleluya. Tapatimbul ma goar ni Debatanta, Amen Haleluya, Na tigor jala na\nsun gogo salelengna, Amen Haleluya. Reff; Endehon……………dst / dohot satorusna.\nP1 : Marhitehite goar ni Debata Ama dohot Goar ni AnakNa, Tuhan Jesus Kristus dohot Goar ni Tondi Parbadia, na tumompa langit dohot tano on\nP1 : Pardenggan basa do Jahowa; tau partanobatoan di ari hagogotan jala ditanda do angka na marhaposan tu Ibana\nR : on pe saleleng adong tano on, ndang jadi mansohot saburon dohot gotilon, ari ngali dohot ari las, ari logo dohot rondo ni ari, arian dohot borngin\nP1 : Saluhutna silehon lehon na denggan dohot nasa ulibasa na mauliutus, na ro sian banua ginjang do i, HALELUYA\nR : (mangendehon haleluya…3x)\nP2 : Ale Tuhan Debata, Amanami na dibanua ginjang , Ho do haroroan ni sude denggan basa na marragamragam i.\nAlani pasupasuM do umbahen na marpabue sude na niula ni tangan nami\nR : Diparmudu Ho do hami na tinompaM, asa unang rapar. Dibaheni marpungu hami nuaeng mandok mauliate sian nasa rohanami tu Ho.\nP2 : Sian tanganMu do sude hujalo hami, nasa na denggan tu dagingnami dohot tu tondinami, jala asi ni rohaM do mangaramoti hami. On pe sai jalo ma\nhamauliateon ni rohanami. ……………dst / dohot satorusna.\nMarende BNH 713 : 1-3 (Tuhan bimbing HambaMu)\nTuhan bimbing hambaMu, dalam perjalananku\nAkan jauhlah seteru bila Kau dekat s’lalu\nRef. Yesus, Tuhan, jalan sulit dan gelap\nAgar ku tak tersesat, pegang tanganku erat\nSaat ombak menderu, menerpa perahuku\nTuhan melindungiku, hilang rasa takutku\n(P1) Patik ni Debata di hita sadarion ima sian Psalm 96 :2-3\nP1 : Endehon hamu ma Jahowa, puji hamu ma goarNa, baritahon hamu ma hatuaonNa ganup ari\nP2 : Pajojor hamu ma ditonga tonga ni angka parbegu hamuliaon Nai, ditonga tonga ni saluhut bangso halongangan, angka na binahenNa i. Antong rap mangido gogo ma\nhita tu Tuhan Debata laho mangulahon patikNai\nR ; Ale Tuhan Debata sai pargogoi ma hami mangulahon na hombar tu patikMi, Amen\nMarende 183 : 1-2 ( najumpang au)\nNajumpang au na asiroha, diau na mago i hian, Tuhan Jesus parasi roha, diau na lilu na hinan\n……………dst / dohot satorusna.\nDibahen godang ni dosangku, tung hona uhum au tama, Hape ro Jesus dipadomu au muse dohot Debata\nMudarNa na badia i, pajongjong pardomuan i, Pajongjong pardomuan i\nManopoti dosa (686 respon), tatopoti ma dosanta na godang i tu adopan ni Debata\nP1 : Ale Tuhan Debata, pargogo na so hatudosan jala Amanami! Hujou hami do goarMu na badia I, ala na targogot hami marningot dosa nami. Sai marasi ni roha\nma Ho mida hami on. O Tuhan Jesus Kristus, Anak ni Debata na gabe jolma ala ni hami, na mate jala na hehe sian na mate, na manaek tu banuaginjang do Ho mangondihon hami.\nR : (Mangendehon) 686 : 1\nRamun do au di joloMi, gok dosangki, urasi au\nO Jesus biru biru i, dison do au, patau ma au\nP2 : Asi rohaM di hami , sai patongtong ma di hami roha hamauliateon tu Ho.\nO Tondi Parbadia, pangapuldi na marsak roha, pamalum ma saluhut na bernit, binahen ni dosanami!\nRo ma Ho mangingani hami, asa marlas ni roha hami mangulahon lomo ni rohaM. Ho do parhitean asiniroha, ……………dst / dohot satorusna.\nR : (mangendehon ayat 2)\nNa ro do au tu joloMi, gale do au, urupi au\nO Jesus ala mudarMi, dison do au patau ma au\nP1 : Tabegema baga baga ni Debata taringot tu hasesaon ni dosanta, munsat pe angka dolok, jala humuntal angka robean, alai anggo parasi ni rohangKu na so\ntupa munsat sian ho.\nP2 : Jala padan ni hadameonKu na so tupa humordit, ninna Jahowa siasii ho. Hasangapon ma di Debata na diginjang!\n(P1)Marende 792 : 1-2 (Pasu-pasu hami o Tuhan)\n(Refrein) Tuhan datanglah dan bri berkat\nDamai dan kuasaMu, kuatkanlah umatMu Tuhan\nDi dunia ini tolonglah aku jadi saluran berkatMu\nBagi yang sedih hiburan dib’ri pertolonganpun dibri\n(Tuhan datanglah dan b’ri………kembali ke refrein…)\nDi dunia ini, mampukan kami menghadapi pencobaan\nSemua musuhMu, iblis seteru kalah kar’na kuasaMu\n(Tuhan datanglah dan b’ri…… Kembali ke refrein)\n(P2) Epistel dibagasan sadarion sian 1 Tessalonika 1 : 1-10\nP2 : Ahu surat tinongos ni si Paulus, si Silwanus dohot Timoteus mandapothon huria Tessalonik na di bagasan Debata Ama dohot Tuhan Jesus Kristus: Asi ni roha ma di hamu dohot dame\nP1 : Na mandok mauliate do hami tongtong tu Debata siala hamu saluhutna; ai hutaringoti hami do hamu di tangiangnami\nR : Ai ndang mansadi hami marningot ulaonmuna na sian haporseaon dohot halojaonmuna na sian holong ni roha i ro di habengetonmuna na sian roha na mangkirim di Tuhanta Jesus kristus, i ma maradophon Debata Amanta.\nP2 : Ai huboto hami do, ale angka dongan na hinaholongan ni Debata: Angka naung tarpillit do hamu.\nP1 : Ai ndada marhitehite hata sambing ro barita na uli, na hupaboa hami tu hamu, tung mardongan hagogoon do dohot Tondi Parbadia, angkup ni hiras ni roha godang; ai diboto hamu do antong pangalaho ni hami na ro i tu hamu humongkop hamu.\nR : Jadi nunga gabe paniru hamu di hami dohot di Tuhan i, ai marlas ni roha na sian Tondi Parbadia do hamu manjalo hata i di bagasan haporsuhon godang.\nP2 : Pola gabe sitiruon hamu di saluhut dongan na porsea, angka na di luat Makedonia dohot Akaya.\nP1 : Ai sian hamu do marlupuk hata ni Tuhan i, ndada holan tu luat Makedonia dohot Akaya; tung tu saluhut luat do tarbarita haporseaonmuna di Debata, asa ndang pola be taringotannami anggo i.\nR : Ai dibaritahon nasida do nang dalannami masuk tu hamu, nang dalanmuna mulak tu Debata, tumadingkon angka ajiajian laho mangoloi Debata na mangolu jala na sintong i.\nP2 : Na maimaima nama hamu di haroro ni Anakna sian banua ginjang i, dung dipahehe sian angka na mate, i ma Jesus, na paluahon hita sian rimas na naeng ro\nolat ni I do sahatna, Martua do angka na tumangihon hata ni Debata jala na umpeopsa”\n(P1) Marende ma hita sian no 519 : 1-2\n( Tarbege do panjou ni Kristus)\nTarbege do panjou ni Kristus, torus tu tano Batak i\n9.P2. : Tahatindanghonma Haporseaonta i, rap dohot donganta sahaporseaon di sandok portibion, rap ma hita mandok\nP + R : Ahu porsea…… du\nP1. Marende ma hita sian no 754 : 1- (Gok las ni roha do au) P. Pelean\nGok las ni roha do au dingolungkon, dingolungkon, dingolungkon,\nGok las ni roha do au dingolungkon, tongtong dingolungkon\nRef. Mauliate gok las ni roha, maringan holong Mi Tuhan di au\nMauliate gok las ni roha, maringan holongMi Tuhan di au\nMardame jala sonang do rohangkon, dingolungkon, dingolungkon\nMardame jala sonang do rohangkon, tongtong dingolungkon\nRef. Mauliate ……..du\nGok do holong ni Jesus di ngolungkon, dingolungkon, dingolungkon\nGok dok holong ni Jesus di ngolungkon, tongtong dingolungkon\nRef. Mauliate …….du\nNdang hona uhum be au dingolungkon, dingolungkon, dingolungkon\nNdang hona uhum be au dingolungkon, tongtong dingolungkon\nMarlas ni roha do au dingolungkon, dingolungkon, dingolungkon\nMarlas ni roha do au di ngolungkon, tongtong di ngolungkon\nJamita Psalm 96 : 1-9\nMarende 669 : 1… (Ringgas au paboahon) PP\nRinggas au paboahon barita nauli, barita haholongon ni Jesus Tuhanki\nRinggas au paboahon, ai na sintong do i, mambuat nasa holso soada tudos ni i.\nRef. ringgas au paboahon, Barita na umuli\nBarita haholongon ni Jesus Tuhanki\nRinggas au paboahon, barita nauli, ai tung so tarpatudos tu na di tano i\nRinggas au paboahon tu sude donganki, ai tung marhite I do malua tondingki\nRef. ringgas au…..du\nRinggas au paboahon, barita nauli, ai lam binaritahon, lam ganda tonggi ni\nRinggas au paboahon, hata na sintong i, tu na di haholomon, asa malua i\nRef. ringgas au …..du\nRinggas au paboahon, barita nauli, ai angka naung manjalo, uasan do disi\nDungi di surgo sogot endehononku i, barita haholongon, ni Jesus Tuhanki\nRef. ringgas au… du\nP : Tangiang Pelean….\nR : Ende pelean ( Nasa na nilehonmi…..)\nP : Ale Tuhan Debata, Amanami pardenggan basa na sumurung! Na ro do hami tu joloM mamboan puji-pujian dohot olop-olop. Mauliate rohanami ala dipasupasu Ho\nna hu ula hami, gabe jumpang hami parbue sian haumai (sian porlak). Marlas ni roha hami nuaeng mangalehon silehonlehon nami na denggan tu Ho.\nNa laho pasangaphon Ho do\nhami, ala ni pangaramotiM di hami dohot diangka na hu ula hami jala malua hami dibahen Ho sian ragam ni parmaraan.\nP1 : Na hurang tama do hami nian manjalo asi ni rohaM na godang i. Sai togu ma hami marhite-hite silehonlehonMi, asa lam hupauba hami roha na so hasea, jala\nhuihuthon hami Tuhan Jesus Kristus, ……………dst / dohot satorusna.\nP2 : Sai urupi ma angka na pogos dohot na dangol. Unang loas mate anturaparon manang ise na manghabiari Ho. Sai tatap ma na haleonon jala suru pangurupi tu nasida.\nSai apoi ma angka na mora, na duma, asa dilehon tu angka na hurangan. Sai pasupasu ma hataM tu roha nami, ai i do hangoluan ni tondi nami.\nSai paingot hami di ujung ni\nlangka nami, asa unang holan hangoluan na di tano on hu lului hami, alai togu togu ma hami asa hupareak hami hangoluan dohot arta na so olo suda, silehononmu tu hami.\nP1 : Sai pasupasu na manggomgomi hami dohot panguhum, ro diangka raja, asa tigor uhum nasida, jala asa diuluhon nasida parripena i tu angka ulaon na denggan. Sai\nparinggas hami mula ulaon, ai patikMu hian do i, asa lam moru bilangan ni angka na jungkat jala lam tu toropna parasiroha, na pasangaphon Ho. Sai boan ma hami sian\nrura hasusaan on tu lambungMu, marhitehite Tuhan Jesus Kristus, Tuhan nami\nP : Ale Amanami na dibanua ginjang! sai pinarbadia ma goarMu, sai ro ma harajaonMu, sai saut ma lomo ni rohaM dibanua tonga on songon na dibanua ginjang.\nLehon ma tu hami sadarion hangoluan siapari! ……………dst / dohot satorusna.\nR : (Mangendehon) Ai Ho do nampuna….du\nP : Tangiang pasupasu\nR : Amen-amen.amen.\nPdt : Nunga tajalo hata ni Tuhanta di pesta HUT 53 dohot pesta Gotilon sadarion, asa tung gabe pangoloi ma hita tutu, ndada asa dioloi. Ala Debata do Bonana\ndohot Ujungna, nunga tabonai ulaonta ondeng marhite tortor bonabona, nuaeng pe naeng paujungonta ma ulaon parsombaonta tu Jahowa. Asa songon nidok ni umpasa ma dohononta: Asa bona ni aek puli ma di harangan ni Simamora, ……………dst / dohot satorusna.\nR : Ima tutu\nPdt : Sahatsahat ni solu sahat ma tu bontean, nunga saut ulaon pesta Gotilonta sadarion, sai sahat ma hita tu parhorasan nang tu panggabean.\nR : Ima tutu, sahat ma na uli sahat ma na denggan tu hita saluhutna.\nPdt : Antong amang pandenami…..(gondang mangalusi)….. Bahen damang ma gondang hasahatan laos padomu ma tu sitiotio i.\nR : (mangendehon “Puji ma” [huhut manortor])\nPuji ma Tuhan Jahowa na sumarihon na tinompaNa da, Luhutna hita marlas ni roha manghilalahon denggan basaNa da, Puji ma, pasangap ma, olophon Tuhan i. Puji ma, pasangap ma, olophon Tuhan i.\n###Contoh Acara :\nPARTONDING NI ACARA PROSESI – IBADAH (GEREJA)\nULAON / PESTA GOTILON (R.S.G)\nKategoriAcara dan Kegiatan, HUT HKBP kramat Jati, Kebaktian Minggu\nPos SebelumnyaSebelumnya informasi lain Jelang 53 HUT HKBP Kramat Jati\nPos SelanjutnyaSelanjutnya Ibadah Minggu 29 Okt 2017


Sada Kultus do Sitindangi Ni Jahowa? | Na Jotjot Disungkun Halak\nJAHA DIBAGASAN HATA Afrikans Albania Amhara Arab Armenia Armenia (Barat) Assamese Azerbaijani Azerbaijani (Sirilik) Bashkir Basque Bassa (Kamerun) Batak (Toba) Bengali Bislama Bolanda Bosnia Boulou Bulgar Cebuano Cheska Chichewa Chin (Hakha) Chitonga Chol Chuvash Cina Mandarin (Disederhanakan) Cina Mandarin (Tradisional) Citonga (Malawi) Dangme Dansk Digor Esti Ewe Fante Faroese Farsi Fiji Galicia Garifuna Georgia Greenland Guarani Gujarati Hausa Heber Hiligaynon Hindi Igbo Iloko Indonesia Inggris Islan Italia Japang Jawa Jerman Jerman Rendah Kabiye Kabyle Kannada Karen (S'gaw) Katalan Khmer Kikamba Kikaonde Kikongo Kinyarwanda Kirghiz Kisi Kisonge Kongo Korea Kreol Haiti Krio Kroat Kwanyama Lamba Latvi Lituavi Magyar Malagasi Malayalam Malta Mam Mapudungun Marati Mazatec (Huautla) Melayu Mende Mixe Myanmar Nahuatl (Guerrero) Nahuatl (Huasteca) Nahuatl (Puebla Utara) Nahuatl (Tengah) Ndebele Ndebele (Zimbabwe) Ndonga Nepali Ngangela Nias Norsk Nzema Oromo Ossetia Pangasinan Papiamento (Aruba) Pijin Pulopulo Solomon Polski Portugis Prancis Punjabi Quechua (Ayacucho) Quechua (Cuzco) Rarotongan Rumania Rundi Rusia Samoa Sepedi Serb Serb (Romawi) Sesotho (Lesotho) Setswana Shona Sinhala Slovak Sloven Spanyol Suomi Swahili Swati Swensk Tagalog Tahiti Tajik Tankarana Tarascan Tatar Telugu Tetun Dili Thai Tigrinya Tlapanec Tojolabal Tok Pisin Totonac Tsonga Turki Turkmen Tzeltal Tzotzil Ukraina Urdu Valencia Venda Vezo Vietnam Wallis Welsh Xhosa Yunani Zapotec (Isthmus) Zulu\nNdang sada kultus Sitindangi Ni Jahowa. Alai, halak Kristen do hami. Marsitutu do hami mangihuthon Jesus jala mangolu hombar tu ajaranna.\nAha do lapatan ni kultus?\nGodang do pandapot ni halak taringot lapatan ni ”kultus”. Alai, adong do dua lapatan ni ”kultus” na somal diboto halak, jala ndang parsidohot hami tu na dua i.\nPigapiga halak mandok molo kultus, i ma agama na baru dibahen. Ndang agama na baru dibahen Sitindangi Ni Jahowa. Alai, hami mangihuthon isara panombaon ni halak Kristen di abad na parjolo. Disurat do di Bibel, isara panombaon ni nasida. (2 Timoteus 3:16, 17) Jala, hami mangihuthon isara panombaon na disurat di Bibel. Pos do rohanami, on do panombaon na sintong.\nPigapiga halak mandok molo kultus, sekte na mangaliluhon na dipimpin jolma. Ndang jolma na gabe pamimpin ni Sitindangi Ni Jahowa. Alai, hami mangihuthon hata ni Jesus on, ”Holan sada do pamimpinmuna, i ma Messias.”—Mateus 23:10, Bibel siganup ari.\nNdang boi dohonon molo Sitindangi Ni Jahowa mangaliluhon jolma, ala nasida mangulahon angka prinsip na marlaba tu hami dohot tu na asing. Umpamana, diurupi hami do godang halak pasohon hasomalan na so denggan, songon mabuk manang marnarkoba. Di liat portibi on, diajari hami do halak manjaha dohot manurat. Jala diurupi hami do halak na hona mara. Dung i, marsitutu do hami mangihuthon ajaran ni Jesus, asa mangalehon pangkorhon na denggan tu na asing.—Mateus 5:13-16.\nBoasa Dipangke Hamu Goar Sitindangi Ni Jahowa?\nSadia Godang do Sitindangi Ni Jahowa di Liat Portibi On?\nDi Sitindangi Ni Jahowa, Boi do Borua Marbarita na Uli?


MANAT MARDONGAN… | Panjaitan\nPosted by: todano on: Mei 26, 2014\nBoha ma asa boi hita marsada ?\nHoras ma dihita saluhutna. Nunga tung mansai leleng dang adong ni surathon barita manang uneg uneg na di bagas roha. Marsak do roha sipata paida ida akka na masa on, unang pola tu lingkup ni Negara on, holan lingkup ni sada Punguan na mardongan tubu dohot boru Sejabodetabek on pe nunga marsak iba marnida jala pabege bege akka na masa di tonga tonga ni Punguan i. (Punguan ni sada marga di Jabodetabek) .\n. Tona ni oppunta : “MANAT MARDONGAN TUBU, SOMBA MARHULA HULA, ELEK MARBORU”. Hape di parsaoran ni punguan i nunga hurang adong be na manat mardongan tubu. Akka hata hata sisongonon : Dia ibana asa hupahiang hosana dohot akka hata na asing na so suman na ni ni tujuhon tu dongan tubu. Dang sangap be idaon Raja adat, Raja Parhata, akka natua tua, sintua akka na songon on. Tung santabi bolon ma dihamu akka damang dohot da oppung akka na tumua, tarlobi naung marumur diginjang ni 70 taon, apalagi naung menjelang 80 taon. Nunga sangap hamu among, oppung di hatuaon mu na on, ai nunga dapot muna Hasangapon, Hamoraon, Hagabeon, unang orui hamu sangap mu nai. Anggo niingot di bona ni pasogit, nunga tama hamu dapot Sulang sulang Hariapan. Bahkan Hata ni Tuhanta pe mandok anggo umur ni Jolma 70 taon do. Molo ni jaha di buku cerita i, di luat na asing akka naung dipasu pasu Tuhan umur na ganjang jala tokoh, holan na martapa na ma di ula pajonok dirina tu na Marhuaso i, anggo akka urusan ni portibi on, akka na umposo I ma mangula I, bincan dapot muse umur ni akka naumposo I tu na matua. Sahali nari ahu mangido marsantabi, dang na manggurui ahu di hamu akka natua tua nami ate, ai hamu do guru di hami. Di pudian ni ari hami ma muse gabe guru di akka naumposo.\nMolo naeng marulaon sada keluarga di Jabodetabek on nuaeng, tung mansai bahat na mangeluh. Molo ulaon las ni roha, moru las ni rohana. Molo ulaon arsak ni roha, tabba arsak ni rohana. Holan naeng marulaon sada keluarga, pintor ro do sukkun sukkun, Tudia do pasahat on mu ulaon mon. Ai molo tu bariba an do di pasahat ho, dang parsidohot hami disi ninna. Bahkan molo ro na so pro tu ibana manungkir pasahathon Turut Berduka Cita, nunga pintor geor, nunga ro manggugai ninna, bahkan diancam sotung manghuling ho ninna. Jadi molo so boi manghuling ba boha ma bahenonna pasahathon Turut Berduka Cita tu Hasuhuton i.\nMolo na ni ingot Hata ni Oppunta : Pat ni Gaja tu Pat ni Hora, Anak ni Raja Pahoppu ni malo marroha. Hori do ihot ni doton, Hata do si ingoton. Anggo di paradaton sai on do ni ingot. Alai anggo nuaeng nunga huida di na naeng mar ulaon sada keluarga, di bahen ma sada Surat Kuasa manang Surat Perjanjian na bermeterai. Pihak pertama ima nanaeng marulaon (natoras ni anak mangoli), pihak kedua ima akka goar ni pengurus ni sada punguan. Isina hurang lobi, pasahaton ni keluarga na marulaon ima sude nasa pelaksanaan ni ulaon I tu pihak kedua. Na so jadi boi adong mangantoi ulaon I di luar ni pihak kedua, anggo so seizin ni pihak kedua.\nJadi tung marsak do iba mamereng, dang ma si haporseaan be di hata akka na mardongan tubu. Muse ai dang boi be antoan ni akka haha anggi manang bapauda bapatua akka na saoppu dope ulaon i, ai holan na adong goar na di surat Perjanjian i nama na boi mangantoi.\nSo tung muruk hamu akka natua tua nami manjaha surat on, alai ima na solot di ate ate na sai gompang di pusu pusu. Boha ma asa boi sada hita on songon hata ni natua tua Sada songon daion mual, dang mardua songon daion tuak, ma si argaan, ma si hormat an, alai akka na wajar wajar ma sesuai norma norma na masuk akkal. Unang ma maksa hon sada lomo ni roha akka naso wajar.\nTarombo - Diagram


Lirik Lagu: NAPURAN SAKKABABA – dabuanbodil.com\nAha be inang sidohonon ku.\nDia be inang sisolsolan hu.\nNaung dibahen ho do dainang, nasa tolap mu.\nPasikkolahon au inang anggiat maju.\nHape sibaran hi do dainang gabe alokku.\nPutus ditonga dalan do sita sitakku.\nSipata ma inang mandele au.\nMolo sai hurimangi pambaenan mu.\nSipata do inang dihorting ho siubeon mu.\nAsa adong ma ganup bulan tongoson mu.\nHape marisuang doi sude pambaenan mi.\nParjalang naso dapot tuppal au inang.\nTung aha be inang na hujambari.\nMarsak rohakki sai marpikkiri.\nBulan marsalpuan, taon marsibolusan.\nGoar nama anak mu adong di parrattoan.\nNapuran sakkababa pe inang dang tartongosson.\nBulan nadi ginjang pardomuan ni simalolong.\nPaboa ma bulan bagian hon da tu dainang.\nUnang dainangi, mago mago di pakkiriman.\nPaboa ma bulan au nasai di paralangan.\nKlik link di bawah ini untuk menyaksikan Lagu NAPURAN SAKKABABA yang dibawakan oleh SENADA TRIO, atau klik gambar youtube dibawah ini:\nSENADA TRIO Membawakan Lagu NAPURAN SAKKABABA


Hampung Togi - NEANG DO ULAON MOLO DOS ROHA - PALAMBOKPUSUPUSU\nHome » TORSA » Hampung Togi - NEANG DO ULAON MOLO DOS ROHA\n28 August 2017 TORSA Edit\nHohom nasida na tolu, tarlumobi Ompu Pangadean boru. Diingot ibana ujui ndang do pe sorang si Balonggu, tompu marujung Simatuana boru ala ni sahit na songgot so dung sanga nanggo diboan nasida tu parubatan. Hatiha i lima bulan dope si Balonggu Amani Pangadean anak buha bajuna i di bortian marujung simatuana i. Hape tolu bulan dung mabalu nunga manigor mangoli muse simatuana doli nang pe sude ianakhonna mangorai Simatuana i mangoli muse, ia di roha nasida molo tung pe ingkon mangoli nanggo jumolo mangulon nian apala sataon. Alai dang ditangihon simatuana i pangidoan ni sude gellengna i, dituntun do asa gira mangoli. “Asa adong donganku manganturen dakdanahon” ninna Simatuana doli marsidalian.\nNa humansit ala maringkon do Simatuana i ingkon mangoli nang pe dang tarjalo sude ianakhonna na ulau i, gabe sai gunturma sude anggina dohot edana. Gabe jotjot nasida murak marbadai tarlumobi Simatuana doli dohot angka gellengna. Dang hinata nian, boha pe Simatuana i ingkon ondihononna do niolina i ala sipata sahali sude gellengna mamungka bada tu Inongna panoroni i. Gabe olo ma gabe sipanotnotan parbadaion ni Simatuana i di huta i.\nAlai na mambahen porsuk parniahapan ni Ompu Pangadean uju i, na so olo i be ibotona dohot anggina na gumelleng, 2 anggina 2 ibotona tading di jabu ni Amongna, gabe ingkon maisolat ma i rap dohot Ompu Pangadean tung pe nasida na imbaru manjae dope.\nDang holan i, haru nang pe angka anggina naung dolidoli tahe olo do silluksilluk ro tu jabu nasida laho mangan ala marbada dohot Inongna panoroni i dohot Amongna.\n“Boha do huroha pandok ni halak Among” ninna si Kartini tu Simatuana i.\n“Maos do nian dipasingot simatuam angka anggina dohot ibotona, alai tung mansai jogal do nasida maol mambege poda ni simatuam. Boha ma dohonon nian, ai so pultak do he simalolong ni Ompungmu boru dung mate nunga manigor ro panggantina hape nunga diorai hami hian nian Ompungmu doli” ninna Ompu Pangadean boru patorangkon tu parumaenna i.\n“Alai pandok ni Namboru dohot Amonguda hamu pe ninna dang sipangorai mangoli Ompung?” ninna si Togi.\n“Boha do dang sipangorai, dang manjua. Ianggo toho so diboan Ompungmu pangganti i bah leleng do Amongmu jala mansai koras do mangalo unang manigor mangoli Ompungmi. Alai ala naung manuntun Ompungmu doli dang tardok Amongmu be songon dia lobi holan parsip ibana jala sai mangapoi roha ni angka anggina dohot ibotona” ninna Ompu Pangadean boru.\n“Jai, sanga do piga dakdanak sian Ompungboru panoroni i” ninna si Kartini.\n“Ai so sanga adong tubuna, so gok muse nasida sataon marsaripe?”\n“Boasa Inong dohononmu songon i, na sirang do nasida?” ninna si Kartini.\n“Songon i ma poang huroha tingkina, gabe lintun do Inong panoroni i dung hira dihorus angka mas ni Ompungmu. Lintun so tarboto manang tu dia habang manadingkon Ompungmu doli” ninna Ompu Pangadean boru manatap dao atik dompak dia rohana.\nDiingot Ompu Pangadean sude na masa i. Diingot ibana dungkon lintun panoroni ni simatuana i, tompu ma muse marsahit simatuana doli. Pola tahe leleng marsahit posa hape angka anggina dohot edana nunga hurang denggan tu Amongna, mardomu ma muse tahe ala sai disalahon simatuana i sude gellengna parlintun ni niolina na umposo i. Lalap do sai disolsoli Simatuna tahe sude ianakhonna i na mandok ala ni nasida do asa gabe lintun niolina i.\nAlani parsahiton ni Simatuana i ma gabe ingkon mulak nasida sian jabu panjaeanna i tu jabu ni simatuana asa adong manganturen simatuana naung posa marsahit dohot mangaturehon sude tinodohon ni Ompu Pangadean doli. Dang tarjua Ompu Pangadean boru ingkon gabe mulak ibana tu jabu ni simatuana pature simatuana na marsahit dohot angka tinodohon ni parhalanguluna i.\nMansai hansit tahe diae Ompu Pangadean boru uju i. Ai gabe ampe tu ibana ma songon ina di jabu i, gabe Ina tu angka tinodohon ni amantana i. Gabe Ina nang so pola tang do pe mangadopi angka na marbaju dohot dolidoli, gabe Ina tu na so tinubuhonna.\n“I ma poang upa ni siangkangan, upa ni inanta ni buha baju. Ai molo hasomalan ni adatta ai indada na matean Ina angka tinodohon nami, alai hami dohot simatuam do na matean Ina. Ingkon gabe ahu nama Ina tu sude tinodohonku, huhut manganturehon simatuangku doli” ninna Ompu Pangadean boru nanget huhut tungki simanjujungna mangingot bernit ni tinaonna uju i.\n“Pola leleng diurus Inong ujui Ompung doli na marsahit i?” ninna si Kartini.\n“Adong do sataon lelengna asa marujung Ompungmu doli, alai nunga pola sanga tahe marsingkor ibana. Gok suda artana laho parsiubatna. Hansit ma tahe diae Ompungmu doli, alai humansit ma ahu na mangurus angkangmu Amani Pangadean dohot Ompungmu dohot padimundimun sude anggingku dohot edaku” ninna Ompu Pangadean boru.\nHohom nasida na tolu marsipatulut pingkiranna be, tarboan rohana be mangarimangi parsorion ni Ompu Pangadean boru. Tarlumobi si Kartini, “ dang dia dope hape na huae on sian ni ae ni simatuangkon. Patut do songon i burju ni simatuangkon tu hami ala naung diae ibana do hape hansit ni na manghunti manganturehon angka tinohonna” ninna si Kartini di bagasan rohana.\n“Martua dope ahu, dung monding Ompungmu doli manigor muba do roha ni angka tinohonnami jala olo manangihon simatuam doli. Jala muse manigor hatop do marhasohotan anggi ni Simatuam i ma Ompu si Barita. I ma dongannami manuhuk angka na hansit i, mordomu muse angginiba Ompu si Barita boru pe manigor boi donganku saroha jala marsitungkolan manganturehon sude tadingtading ni Ompungmi” ninna Ompu Pangadean boru.\n“Jai, Inongnama hape pangolihon angka anggimi dohot pamulihon edam sude?” ninna si Kartini.\n“Nunga bagianku songon i poang. Pitu tinodohonnami, pitu ianakhonku hamu, ahu ma sude gabe Ina ni on. Uji ma jolo marpikkir bagas, sampulu opat ma gabe ampe tu ahu. Ahu nama gabe Ina di nasida na pitu jala Inong ni na pituna i tubungku sandiri. Alai tupa do sude i ala asi roha ni Debata”\n“Jai dang hea hamu marbada dohot sude anggim dohot angka namboru i?” ninna si Togi.\n“Ianggo angka bada na gelleng somal do i, alai tutu dang gabe tu hansit ni roha. Sian sude i, burju ni Amongmu do Togi na so olo pasombu ahu manganturehon Ompungmu, sude Amongudam dohot Namborum nang dohot hamu sude hamu gellengku. I do asa sai muruk ahu tu ho molo huida parumaenkon dipasombu ho sahalaksa laho manganturehon hami, ai molo dos rohamuna, sada pingkiranmuna jala marsitungkolan hamu na dua marsaripe aha pe na masa gabe neang do i tuhuhon molo dos roha dohot dongan saripe niba”\n“Olo, olo….nunga huboto i. Sai pintor disalihi Inong do ahu, dabudabu tu ahu murukmu apala sinungkun hea manang so hea hamu marbada. Nunga sae be i” ninna si Togi songon na mardandi.


JAHA DI BAGASAN HATA Afrikans Albania Amhara Arab Armenia Azerbaijani Azerbaijani (Sirilik) Basque Batak (Toba) Bolanda Cheska Chichewa Chitumbuka Cina Kanton (Disederhanakan) Cina Mandarin (Disederhanakan) Cina Mandarin (Tradisional) Citonga (Malawi) Denmark Esti Galicia Georgia Hausa Heber Indonesia Inggris Italia Jawa Jepang Jerman Katalan Kinyarwanda Kirghiz Korea Kreol Haiti Kroasia Lituavi Magyar Malagasi Malayalam Melayu Myanmar Ndebele (Zimbabwe) Norwegia Polski Portugis Portugis (Portugal) Prancis Punjabi Rarotongan Rumania Rundi Rusia Sepedi Serbia Serbia (Romawi) Setswana Shona Sinhala Slovak Sloven Spanyol Suomi Swahili Swedia Tahiti Tatar Telugu Thai Tigrinya Tonga Turki Ukraina Valencia Vietnam Xhosa Yoruba Yunani\nDi liat portibi on, adong hirahira sada satonga juta sijala dengke. Ala jotjot do nasida marpindapinda sian sada pelabuhan tu pelabuhan na asing, songon dia do Sitindangi Ni Jahowa boi pasahathon barita na uli tu nasida? Molo adong sada kapal maradi di pelabuhan, ro ma angka Sitindangi tu kapal i mangalehon angka sijahaon di bahasa ni nasida jala mambahen parsiajaran Bibel.\nSongon dia do pangkilalaan ni angka halak na di kapal i? Si Stefano, sahalak Sitindangi na marbarita di pelabuhan Vancouver, Kanada, mandok, ”Dirimpu pigapiga halak do sude sijala dengke i halak na garang. Ra, adong do pigapiga na songon i, alai gumodangan do na serep marroha jala lomo rohana marsiajar.” Didok ibana muse, ”Sai dijangkon nasida do hami, alana porsea do nasida tu Debata jala mangkirim tu pasupasuNa.” Di Vancouver, mulai bulan September 2015 sahat tu Agustus 2016, nunga lobi 1.600 hali angka Sitindangi Ni Jahowa manjumpangi angka halak na di kapal! Dilehon nasida ma marribu sijahaon di marragam bahasa, jala adong lobi sian 1.100 halak na olo marsiajar Bibel.\nSongon dia do carana asa tongtong nasida marsiajar Bibel?\nAla adong do angka Sitindangi na marbarita di godang pelabuhan di liat portibi on, boi ma angka sijala dengke i tongtong marsiajar Bibel tingki laho tu pelabuhan na asing. Umpamana di bulan Mei 2016, pajumpang ma Sitindangi Ni Jahowa di Vancouver dohot si Warlito, sahalak pangalompa di kapal barang. Dipatudu ma tu ibana video Boasa Ringkot Marsiajar Bibel? jala marsiajar Bibel ma ibana mamangke brosur Barita na Uli sian Debata! Tingki i, naeng laho nama si Warlito tu pelabuhan Paranaguá di Brasil. Alai, hirim do rohana asa boi tongtong marsiajar Bibel.\nDung lobi sabulan, sahat ma ibana di Paranaguá. Pajumpang ma ibana dohot dua Sitindangi halak Brasil di pelabuhan i. Didok nasida, nunga dikirim angka Sitindangi di Vancouver taringot pangidoan ni si Warlito asa dijumpangi muse. Las situtu do roha ni si Warlito ala pajumpang dohot angka Sitindangi i, jala mandok mauliate do ibana ala marsitutu nasida manjumpangi ibana. Tongtong do ibana marsiajar Bibel dohot angka Sitindangi di pelabuhan na asing.